Ўзбекистоннинг Германиядаги элчихонаси консули Азим Озотов Прагада\nХорижда муддати битган чиқиш визаси билан бошқа давлатларга бориб юрган Ўзбекистон фуқаролари жазодан озод қилинди. Ўзбекистоннинг Германиядаги консули Азим Озотовнинг айтишича, бундан фақат МДҲ давлатлари истиснодир. Яъни, МДҲ давлатларида чиқиш визаси битган фуқаролар Ўзбекистонга қайтиши керак.\nГерманиядаги Ўзбекистон элчихонасининг 9 июл куни Прага шаҳрида ўзбекистонликлар билан учрашган консули Азим Озотов муддати битган чиқиш визаси билан хорижда ҳаракатланган фуқароларга белгиланган жазо қисман бекор қилинганини маълум қилди.\n- Хорижда чиқиш визасининг муддати битган фуқаролар Шенген визаси ҳудудидаги мамлакатлар, АҚШ, Австралия, Туркия каби давлатларга саёҳат қилиши мумкин. Бу энди қонунбузарлик ҳисобланмайди, - деди консул Озотов.\nАммо, МДҲ мамлакатлари бундан мустаносидир.\nКонсулнинг Чехияда яшаётган ўзбекистонликлар билан ўтган учрашувда берган бу баёноти кўпчилик учун янгилик бўлди.\nАммо, Ўзбекистон Ички ишлар вазирлиги қошидаги Хорижга чиқиш-кириш ва фуқароликни расмийлаштириш бошқармасидан (Республика ОВИРи) олинган маълумотга кўра, янги тартиб 2016 йилнинг май ойида жорий этилган.\nБунга қадар хорижда юрган пайтида чиқиш визасининг муддати тугаган ўзбекистонликларга учинчи давлатга чиқиш тақиқланган ва юртга қайтиб, визасини узайтириш талаб қилинарди.\nБу тартибни бузганлар эса Ўзбекистон Жиноят кодексининг 223-моддасига кўра, энг кам иш ҳақининг 200дан 400 баробаригача жарима, бу ҳаракатни такрор-такрор содир этган тақдирда уч йилдан беш йилгача озодликдан маҳрум этиш кўзда тутилган эди.\nРеспублика ОВИРидан олинган маълумотга кўра, чиқиш визаси тартибини бузганларга 2014 йилда жорий этилган жиноий жавобгарлик ортидан "ижтимоий аҳамияти катта бўлмаган қонунбузарлик боис, судланган фуқароларни сони кўпайиб кетган".\n"Шуни инобатга олган ҳолда 2016 йилнинг май ойида Ички ишлар вазирлиги, Прокуратура ва Миллий хавфсизлик хизмати томонидан Вазирлар Маҳкамасининг 1995-йилдаги 8-сонли қарорига ўзгартиш киритилди. Энди, фуқаронинг чиқиш визаси муддати хорижда битган бўлса, масалан, Туркияда битган бўлса, учинчи давлатга чиқишига рухсат берилади. Масалан, Туркиядан Америка, Осиё давлатлари, Европага бориши мумкин. У давлатлардан тўғри Ўзбекистонга қайтса, жазоланмайди. У давлатлардан яна Туркияга қайтиб, кейин Ўзбекистонга қайтса ҳам жазоланмайди", деди республика ОВИРининг мулозими Озодлик билан микрофонсиз суҳбатда.\nРасмий маълумотга кўра, бунда фақат МДҲ - Мустақил давлатлар ҳамдўстлигига аъзо мамлакатлар истиснодир.\n"Яъни, қачон чиқиш визаси тартиби бузилади? Қачонки, хорижда юрганида чиқиш визасининг муддати тугаган фуқаролар МДҲ мамлакатларига кириб, кейин яна МДҲ ҳудудидан чиқиб, хорижий давлатга кетса, тартибни бузган бўлади. Яъни, масалан, Туркияда визаси тугаган фуқаролар Россия ёки Қозоғистонга кирса ва у ердан яна Туркияга ёки виза талаб қилинадиган бошқа хорижий мамлакатга чиқиб кетса, тартибни бузган бўлади", деди деди республика ОВИРининг мулозими Озодлик билан микрофонсиз суҳбатда.\nАйни пайтда, мулозим нега айнан МДҲ мамлакатлари истисно қилингани сабаблари ҳақида маълумот бермади.\nЭслатиб ўтамиз, МДҲ - Мустақил давлатлар ҳамдўстлигига 12 давлат аъзо - Ўзбекистон ва унга қўшни тўрт давлат: Тожикистон, Туркманистон, Қирғизистон, Қозоғистон ҳамда Россия, Грузия, Украина, Молдова, Белорус, Озарбойжон, Арманистон.\nРасмийга кўра, виза тартибини бузган шахсларга белгиланган жазо ўзгаришсиз қолган.\nЖКнинг 223-моддасига биноан "Белгиланган тартибни бузиб чет элга чиқиш ёки Ўзбекистон Республикасига кириш ёхуд чегарадан ўтиш — энг кам ойлик иш ҳақининг икки юз бараваридан тўрт юз бараваригача миқдорда жарима ёки уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади".\nРеспублика ОВИРидан олинган маълумотга кўра, фуқарога жазо белгилашда, унинг муддати битган чиқиш визаси билан неча бор саёҳат қилгани инобатга олиниб, жарима ёки қамоқ муддати қўлланиши мумкин.


АҚШ: Жорж Флойд ўлдирилганига бир йил тўлган кунда унинг оиласи полицияда ислоҳот ўтказишга чақирди\n17 май 2022, Тошкент вақти: 15:47\nЖорж Флойд ўлимида айбланган полициячи Дерек Шовин\nПолиция томонидан қўлга олиниш пайтида ўлдирилган Жорж Флойд ўлимига 25 май куни бир йил тўлди. Шу муносабат билан унинг оиласи америкалик қонун чиқарувчиларни полиция тизимида ислоҳот бошлашга чақирди. Миннеаполисда яшаган 46 ёшли Флойд полициячи Дерек Шовин томонидан ўлдирилган, у қўлга олинган шахсни бўғиб, 9 дақиқа давомида ерга қапиштириб турган.\nФлойднинг ўлими АҚШ ва бошқа мамлакатлардаги кўплаб шаҳарларда ирқчилик ва полиция зўравонлигига қарши норозилик тўлқинини келтириб чиқарган. Америкалик қонун чиқарувчилар федерал миқёсда ва штатлар даражасида полицияни ислоҳ қилиш лойиҳаларини таклиф қилишган.\nЖорж Флойднинг укаси Филонайз сешанба куни полицияда ўзгаришлар қилиши чақириғи билан конгрессменлар ва журналистларга мурожаат қилди. У билан бирга Капитолий зинапояларида турган Намояндалар палатаси спикери Нэнси Пелоси полиция ислоҳотига оид қонун лойиҳаси тез орада қабул қилинажагига умид билдирди.\nКейин Флойднинг яқинлари президент Жо Байден ва вице-президент Камала Ҳаррис билан учрашиш учун Оқ уйга йўл олишди.\nМинеаполисда Жорж Флойд номидаги жамғарма вакиллари ўтган ой полициячига айблов ҳукми чиқарган суд биноси олдидаги паркда емак тарқатиб, концерт уюштирдилар. Суд ҳукми шу йил 25 июнида эълон қилиниши кутилмоқда. Унга кўра, Дерек Шовин 40 йилгача озодликдан маҳрум этилиши мумкин.


Бишкекдаги савдо марказларидаги ўйин майдончалари 1 апрелдан ёпилади\nБишкекдаги эпидемиологик вазият «кескин» бўлиб қолмоқда, шаҳарда санитария назорати кучайтирилган. Бу ҳақда пойтахт мерияси вице-мер Айжан Чыныбаеванинг сўзларига асосланиб хабар бермоқда.\nХусусан, болалар хавфсизлиги учун 1 апрелдан бошлаб болалар кўнгилочар муассасалари, савдо ва кўнгилочар марказларидаги ўйин майдончалари фаолиятини вақтинча тўхтатиб туришга қарор қилинди. Ҳозирда чеклаш икки ҳафтага татбиқ этилмоқда.\nСўнгги ҳафталарда Қирғизистонда коронавирус инфекциясининг янги ҳолатлари кўпаймоқда. Ҳукумат мамлакат тиббиёт муассасаларига эпидемиянинг учинчи тўлқини учун тайёргарлик кўришни буюрди. Янги ҳолатларнинг аксарияти Бишкек ва Чуй вилоятида аниқланган.\nҲокимлик маълумотларига кўра, бугунги кунда пойтахтда 10 та кўчма тиббий гуруҳ фаолият юритмоқда. 1 апрелдан 1, 2, 3, 4, 5, 9, 11 синф ўқувчилари офлайн режимда ўқитилади. Қолган параллелликлар — 6, 7, 8, 10-синфлар он-лайн режимида ўқитилади.\nҚирғизистонда 29 март куни Хитой Синофарми билан эмлашнинг биринчи босқичи бошланди. Яқинда республика 75 минг кишига мўлжалланган 150 минг дозада ушбу вакцинани олди. Аввало, қизил зонада, шифохона ва поликлиникаларда, тез ёрдам машиналарида ишлайдиган тиббиёт ходимларини, шунингдек, Ўш ва Бишкек шаҳарларидаги, Чуй вилоятининг айрим туманларидаги таълим ташкилотлари ва ҳуқуқни муҳофаза қилиш идоралари ходимларини эмлаш режалаштирилган. Шунингдек, Россиядан 500 минг дозали Спутник V вакцинасини олиши ҳам кутилмоқда.\nПандемия даврида Қирғизистонда 84 653 киши коронавирус билан касалланган, 1497 киши ушбу касалликнинг қурбонига айланган.


Botanika va zoologiya\nЎзбекистонда учрайдиган зарарли ва фойдали ҳашаротлар (фитофаглар ва энтомофаглар), замбуруғлар. Зарарли ҳашаротларга қарши курашда қўлланиладиган энтомопатоген замбуруғлар, бакуловируслар, бактериялар, энтомонематодалар, микроорганизмлар, шунингдек ҳашаротларга қарши кимёвий курашда қўлланиладиган - пестицидлар, биоинсектицидлар.\nУГОМ-ЧОТҚОЛ МИЛЛИЙ БОҒИ\nТиён-Шон – ер куррасидаги энг йирик тоғ тизмаларидан бири. Унинг ғарбий қисми Ўрта Осиёнинг чўл минтақасига кириб боради. Ғарбий Тиён-Шоннинг тоғ тизмалари табиий ландшафтларнинг хилма-хиллиги, флора ва фауна турларининг бойлилиги ва ўзига хослиги билан ажралиб туради.\nЧотқол тизмасининг тармоқларидан бири бўлган Чимён тоғ мавзеси алоҳида ажралиб туради. Чимён – нафақат машхур тоғ чанғисига ихтисослашган курорт ва дам олиш маскани, шунингдек Ғарбий Тиён-Шон учунгина хос бўлган ва ундан ташқарида учрамайдиган камёб эндем турлар мужассамлашган ноёб ботаника худуди ҳам ҳисобланади.\nТадқиқот ишлари N1\nҒўзани ҳимоя қилишнинг ресурстежовчи технологиясидан фойдаланишга асосланган экологик тоза услубларидан фойдаланиш\nТадқиқот ишлари N2\nТермитлар популяциялар сонини бошқаришнинг илмий асосларини ишлаб чиқиш.\nТадқиқот ишлари N3\nМаданий ва иқлимлаштирилган ўсимликларда зараркунанда ва каналарнинг сонини бошқарувчи истиқболли экологик зарарсиз воситалар ва услубларни яратиш.\n2017 www.flora-fauna.uz | All Right Reserved


21:00 / 04.10.2017\nЎзбекистон президенти Шавкат Мирзиёев 4 октябрь куни «Ўзбекистон Республикаси билан Қирғизистон Республикаси ўртасидаги давлат чегаралари тўғрисидаги шартномани ратификация қилиш ҳақида»ги қонунни имзолади.\nҚонун 28 сентябрь куни Олий Мажлис Қонунчилик палатаси томонидан қабул қилинган эди. Қонун бугун, 4 октябрь куни Олий Мажлис Сенатининг 12-ялпи йиғилишида тасдиқланганди.\nЎзбекистон Президентининг 5-6 сентябрь кунлари Бишкекка амалга оширган ташрифи доирасида давлат чегалари тўғрисидаги келишувга эришилганди. Ушбу келишув билан ўзбек-қирғиз чегарасининг 1170,53 километр ёки 85 фоиз ҳудуди делимитация қилинган.\nПарламент юқори палатасининг чоршанба куни бўлиб ўтган ялпи йиғилишида маълум қилинишича, икки давлат ўртасидаги чегараларнинг қолган қисми яқин вақтлар ичида хатланиши лозим.\nҚирғизистон Президенти Алмазбек Атамбаев шартномани ратификация қилиш тўғрисидаги қонунни 2 октябрда имзолаганди. Қирғизистон раҳбари 5−6 октябрь кунлари Ўзбекистонга давлат ташрифи билан келади.


UzAuto Motors монополиясига аталган стрит-арт чизган кўча рассомининг деворий сурат ўчириб ташланишига муносабати 22-10-2021, 19:39 | Zamin.uz\nФото: Telegram / @inkuzart\nТошкентда @inkuzart тахаллуси билан ижод қилаётган кўча рассомининг 4 сентябрь куни UzAuto Motors монополиясига атаб стрит-арт чизгани ва у орадан икки кун ўтиб тўлиқ ўчириб ташлангани кенг муҳокамаларга сабаб бўлганди. «Podrobno.uz» ижодкор билан суҳбатлашиб, унинг бунга муносабати билан қизиқди.\n— Чизган деворий суратларингиз ҳуқуқбузарлик эканини биласизми? Муаммога эътибор қаратишнинг ягона йўли деб билганингиз учун ҳокимиятга қарши қасддан зиддиятга борасизми?\n— Стрит-арт бу — эркинлик. У ҳар доим ҳам мукаммал эмас. Мен фақат ердаги жаннатни чизган бўлардим, лекин ҳокимиятдагиларга тилёғламалик қилишни билмайман. Кўча деворига чизиш ноқонуний, лекин халқ муаммоси қўрқувимдан ҳам устун.\nМен қонунга амал қиладиган фуқароман. Танқидий расмларим асосли ва хайрихоҳлик руҳида чизилган, чунки танқидсиз ривожланиш бўлмайди. Улар нафақат танқидга, балки мотивация ва миллий ғурурга ҳам қаратилган.\n— Ижодингиз учун сюжетларни қаердан оласиз?\n—Мен ватанимни севаман. Аслида Ўзбекистон аксарият давлатларга қараганда жаннатдир. Мени одамлар илҳомлантиради.\n— Чизиш учун жойни қандай танлайсиз? Қайси вақт чизасиз, наҳотки ҳеч ким бунга эътибор бермайди?\n— Агар ғоя тайёр бўлса, жой қидириб, кечки пайтдан бошлаб эрталабгача чизиб чиқаман. Тунда одам кам бўлади, лекин улар кўрганида доим хурсанд бўлади. Кўпинча ИИБ ходимлари келади. Улар ҳам ҳар хил. Айримлари келиб мақтаб кетади, айримлари эса бўлимга олиб кетмоқчи бўлади.\n— Асарларингиз пойтахт ҳокимлиги томонидан атайлаб бўяб кетилишига қандай қарайсиз?\n— Бўяб кетишларининг ўзи ачинарли, албатта, аммо адекват муносабатда бўлишга ҳаракат қиламан. Ахир расм бўялгани билан ҳақиқат йўқолиб қолмайди-ку.\n— Қачон кимлигингизни кўрсатасиз?\nЭслатиб ўтамиз, автомонополияга қарши сурат 4 сентябрь куни АҚШнинг Чилонзордаги эски элчихонаси деворларида чизилган эди. Унда Ўзбекистондаги автосалонларда машина харид қилиш учун юзага келаётган узундан узоқ навбат тасвирланиб, навбат бошида турган инсоннинг қизил бош кийими «шапка» тизимига ишора қилинганди.\n5 сентябрь куни ушбу кўча санъати намунаси ўчирилаётгани акс этган видео тарқалди. Шу куни воқеа жойида бўлган «Дарё» мухбири ўчириш ҳаракати муваффақиятсиз тугаганига гувоҳ бўлди. Эртаси куни ушбу деворий сурат оқ бўёқ билан тўлиқ ўчириб ташланди. Тошкент шаҳар ҳокимлиги ҳам, «Ўзавтосаноат» матбуот хизмати ҳам ҳолат юзасидан изоҳ сўраган «Дарё» мухбирига стрит-артнинг ўчирилишига алоқаси йўқлигини маълум қилган. “Замин” янгиликларини “Twitter”да кузатиб боринг\nЯнгиликлар » Жамият » UzAuto Motors монополиясига аталган стрит-арт чизган кўча рассомининг деворий сурат ўчириб ташланишига муносабати


ЎзА - Ўзбекистонда 7 ойда 33926 мингта корхона ва ташкилот янги ташкил этилди\n13.08.2018 10:11 Чоп этиш версияси\nЎзбекистонда 7 ойда 33926 мингта корхона ва ташкилот янги ташкил этилди\n2018 йилнинг январь-июль ойида Ўзбекистонда 33926 мингтага яқин корхона ва ташкилот янги ташкил этилди, бу эса ўтган йилнинг шу даврига нисбатан 6,3 мингтага кўпдир. Бу ҳақида Ўзбекистон Республикаси Давлат статистика қўмитаси маълум қилди.\nШунингдек, фаолияти тугатилган корхона ва ташкилотларнинг сони ўтган йилнинг шу даврига нисбатан 13,9 фоизга камайган ҳамда уларнинг сони 4,0 мингтани ташкил этганлигини кузатиш мумкин. Бунинг натижасида жорий йилнинг бошига нисбатан фаолият кўрсатаётган корхона ва ташкилотлар сони 24,1 мингта (8,4 фоиз)га ўсган ҳамда уларнинг умумий сони 309,6 мингтани ташкил этган. Фаолият кўрсатаётган корхоналар ва ташкилотларнинг асосий улуши Тошкент шаҳрида (21,2 фоиз), Тошкент (9,6фоиз), Фарғона (9,0 фоиз) ва Андижон (8,6 фоиз) вилоятларида кузатилмоқда.\nРўйхатдан ўтган ва фаолият кўрсатаётган корхоналар ва ташкилотларнинг\nҳудудлар бўйича тақсимланиши\n(фермер ва деҳқон хўжаликларидан ташқари, 2018 йилнинг 1 август ҳолатига)\nИқтисодий фаолият турлари бўйича жами фаолият кўрсатаётган корхона ва ташкилотларнинг умумий сонига нисбатан 22,0 фоиз савдода, 17,2 фоиз саноатда, 8,8 фоиз қурилишда, 7,5 фоиз қишлоқ, ўрмон ва балиқ хўжалигида, 6,0 фоиз яшаш ва овқатланиш бўйича хизматларда, 4,1 фоиз ташиш ва сақлаш, 2,2 фоиз ахборот ва алоқа, 2,1 фоиз соғлиқни сақлаш ва ижтимоий хизматлар кўрсатиш ва 30,1 фоиз бошқа фаолият турлари ҳиссасига тўғри келади.\n2018 йил январь-июль ҳолатига 33926 та корхоналар ва ташкилотлар янги ташкил этилган. Бу эса 2017 йилнинг шу даврига нисбатан қараганда 22,6 фоизга кўпдир. Энг кўп янги ташкил этилган корхоналар ва ташкилотлар Тошкент шаҳрида (7418 та), Тошкент (3304 та), Фарғона (2814 та) ва Самарқанд вилоятларида (2760 та) ташкил этилган. Энг кам Сирдарё (930 та), Навоий (1316 та) ҳамда Хоразм (1338 та) вилоятларида ташкил этилган. Агар иқтисодий фаолият турлари кесимида кўрсак, энг кўпи савдода (7045 та), саноатда (6561 та), қурилишда (3871 та) ва қишлоқ, ўрмон ва балиқ хўжалигида (3630 та) соҳаларида ташкил этилган. Энг ками эса соғлиқни сақлаш ва ижтимоий хизматларда (750 та), ахборот ва алоқада (754 та) ҳамда ташиш ва сақлашда (1160 та) ташкил этилганлиги кузатилмоқда.\nҲудудлар бўйича янги ташкил этилган корхоналар ва\nташкилотларнинг сони, бирликда\nАгар иқтисодий фаолият турлари кесимида кўрсак, энг кўпи савдода (7045 та), саноатда (6561 та), қурилишда (3871 та) ва қишлоқ, ўрмон ва балиқ хўжалигида (3630 та) соҳаларида ташкил этилган. Энг ками эса соғлиқни сақлаш ва ижтимоий хизматларда (750 та), ахборот ва алоқада (754 та) ҳамда ташиш ва сақлашда (1160 та) ташкил этилганлиги кузатилмоқда.


Қора бозорда доллар бир кунда нега 1000 сўмга арзонлади?\n16 май куни пойтахт қора бозорида бир АҚШ доллари нархи кескин тушди ва ўтган ҳафта 6600 сўмга сотилган доллар душанба куни 5500 сўмдан баҳоланди. Озодлик гаплашган мутахассислар¸ бу “шўнғиш” ортидаги асосий сабаб Ўзбекистонда кучайиб бораëтган нақд пул тақчиллиги ва аҳоли қўлида ортиқча сўм йўқлиги эканини айтдилар.\n16 май куни нафақат пойтахт Тошкент¸ балки вилоят валюта қора бозорларида ҳам бир АҚШ доллари нархи 1000 сўм атрофида пасайди.\nОзодлик манбаларига кўра¸ ўтган бир ой давомида 6700-6600 сўмдан сотиб келинган долларнинг бир кунда 5500 сўмга шўнғиши¸ бозорда ўзига хос ваҳима туғдирмай қолмаган.\nЎзбекистон экспорт қиладиган пахта ва газ каби асосий хом-ашë нархи жаҳон бозорида кескин тушиши¸ айни пайтда Россиядан меҳнат муҳожирлари юбораëтган доллар миқдорининг 70 фоизга қисқариши ортидан қора бозордаги АҚШ доллари курсининг муттасил ошиб бораëтгани кузатилаëтган эди.\nБу тенденциядаги кескин бурилишни шарҳлаган ўзбекистонлик мутахассислар¸ доллар арзонлаши ортидаги бир неча асосий сабабни тилга олдилар.\nОзодлик билан шахси сир қолиш шарти билан суҳбатлашган Ўзбекистон банк тизими мулозимларидан бири доллар арзонлашини тўрт сабабга кўра изоҳлади.\n“Ўзбекистонда нақд сўм массасининг 20-25 фозига қисқариши доллар пасайишига олиб келган асосий сабабдир.Бу эса¸ одамлар қўлида ортиқча сўм йўқ¸ демак уни долларга алмаштиришга эҳтиëж ҳам камайганини англатади.\nИккинчи сабаб¸ аҳолининг импорт товарларига нисбатан тўлов қобилияти¸ харид қурбининг кескин камайгани. Импорт маҳсулотлари билан савдо қилувчи тадбиркорларнинг кўпи ҳозир савдо йўқлиги¸ бозорнинг касодга учраганидан гапиради. Импорт товарлар савдоси тўхтаса¸ уларни олиб келиш ҳам тўхтаган¸ яъни долларга нисбатан талаб камайган.\nУчинчи сабаб¸ қора бозорга маъмурий аралашув¸ зотан бу бозорнинг ҳам административ воситалар билан бошқарилиши ҳеч кимга сир эмас. Ҳозир административ топшириқ берилаяптики¸ маълум бир сабабларга кўра¸ маълум бир муддат ичида¸ маълум бир санагача¸ доллар курси маълум бир нархда¸ дейлик¸ 5500 сўм атрофида ушлаб турилиши керак. (Июнь ойида Тошкентга Шанхай ҳамкорлик ташкилоти саммити бўлиб ўтади ва унда Хитой ва Россия президентлари иштирок этади. Маълум сана¸ деганда ана шу саммитни ўтказиб олиш назарда тутилаëтган бўлиши мумкин – таҳр).\nТўртинчи сабабни ҳам тилга олиш керак – бу рубль курсидаги сал жонланиш. Рубль мустаҳкамланди ва бир доллар 70 дан 64-65 рублга тушди. Бунинг оқибатида апрель ойининг 15 дан майнинг 15 га қадар¸ Россиядан пул ўтказмалари миқдори 15-18 фоизга ошди. Бу эса¸ қора бозорга тушаëтган доллар миқдори сал бўлса ҳам кўпайди¸ дегани”¸ дейди Озодлик билан суҳбатда Ўзбекистон молия бозорларидаги вазиятдан яхши хабардор мутахассис.\nСуҳбатдош¸ доллар нархининг ҳозирги нисбатан арзон даражада ушлаб турилиши қанча давом этиши қатор объектив сабаблар қатори¸ маъмурий аралашувнинг қанчага чўзилишига ҳам боғлиқлигини айтади.\n“Жуда кўп объектив ва субъектив сабаблар қоришиб кетган бу бозорда доллар нархининг қачон¸ қанчага ўзгаришини тахмин қилиш қийин. Лекин эртами-кечми долларнинг яна қимматлашини фараз қилиш мумкин”¸ дейди ўзбекистонлик молиявий таҳлилчи.\nАйни мавзуда Озодлик суҳбатлашган бошқа бир мутахассис¸ қора бозорда доллар нархи тушишининг узоқ давом этмаслигини таъкидлайди.\nБу кузатувчи фикрича¸ бозордаги пастлаш¸ валюта жиноятлари ва молиявий фирибгарлик юзасидан GM Uzbekistan ширкатида бораëтган кенг кўламли тергов-текширув билан боғлиқ бўлиши мумкин.


«Samsung» антиқа дизайнли смартфонни тайёрлаяпти\n21.05.2019 19:44 0 2066\n«Ice Univerce» ники остида ёзувчи машҳур инсайдер яқинда Twitter-аккаунтида қизиқ бир пост билан шов-шув кўтарганди. Унга кўра, жорий йилнинг иккинчи ярмида «Samsung», «Huawei» ва «Vivo» компаниялари ўта оригинал дизайнли смартфон чиқариши кутилмоқда, деб ёзади «Терабайт».\nШунга кўра, кўпчилик фойдаланувчилар «Samsung»нинг энг қизиқарли смартфони «Galaxy Note» 10 фаблети бўлишини тахмин қилишган. Айримлар эса барибир дизайн борасида Galaxy «Fold» ажралиб туришини таъкидлашган.\nАммо кечаги постида «Ice Univerce» юқоридаги тахминларни инкор этди:\n«Ишонаверинг, 2019 йилнинг иккинчи ярмида чиқадиган энг креатив «Samsung» смартфони Fold ҳам, Note 10 ҳам эмас. Сабр қилишингизга тўғри келади, бу ҳақда бошқа мендан сўраманг».\nЭнди тахмин қилиш мумкинки, «Samsung» смартфонларнинг янги линейкасини тайёрламоқда – уларда олд камера дисплейнинг остига яширинган бўлади. Компания смартфонлар учун «кўринмас» камералар, «гапирувчи» ва тўлиқ дактилоскопли экранлар экранлар устида ишлаётганини аввалроқ ўзи тасдиқлаган эди.\nЯна бир вариант: ҳалиям тақдим этилмаган «Galaxy A90» смартфони шунақа оригинал дизайнга эга бўлиши мумкин.\nсмартфон Samsung дизайн


2016 йилда бизни нималар кутаяпти? «Bloomberg» прогнозлари - Tafsilot.uz\n1-январ 2016, 13:52\nДекабр — сарҳисоб ва янги йил қандай келиши тахмин қилинадиган пайт. Яқинда «Bloomberg» агентлиги одатдагидай ўзининг пессимистик прогнозларини ўқувчилар эътиборига ҳавола қилди. Бу тахминларнинг рўёбга чиқиш эҳтимоли жуда кам, аммо вазият тўғри келиб қолиб рўёбга чиқадиган бўлса, уларнинг исталган бири дунё иқтисодиётини остин-устун қилиб юбориши мумкин. Мазкур прогнозларга ўнлаб собиқ ва ҳозир ишлаб турган иқтисодчилар, сиёсатчилар, дипломатларнинг фикр-мулоҳазалари асос қилиб олинган.\nНефт нархи террорчиларнинг «шарофати» билан ошиши мумкин\nНефтнинг бир баррели ҳозир 30-40 атрофида баҳоланаётган бўлса, 2016 йилда унинг нархи «Ислом давлати»нинг «шарофати» билан экспортчилар учун жуда фойдали бўлган 100 долларгача кўтарилиши мумкин. Бунинг учун жангарилар яқин Шарқдаги йирик нефт объектларига ҳужум қилишлари керак. Уларнинг инфратузилмаси вайрон бўлса, қазиб олинадиган «қора олтин» ҳажми камаяди, бозорда таклиф камайгач, тақчиллик юзага келади.\nУглеводород бозорини жонлантирадиган бошқа омиллар қаторига агентлик ОПЕК аъзоси бўлган Венесуэла ва Жазоирда сиёсий тўнтаришлар юз бериши эҳтимолини киритадилар.\nРоссиянинг «Ислом давлати»га қарши олиб бораётган кураши 2016 йили ўз мевасини беради. «Bloomberg»нинг тахминича, Россия президенти Владимир Путиннинг Суриядаги вазиятни тартибга солишга оид режаси Россия учун қулай тарзда амалга ошади, натижада Европа иттифоқига йўналган қочоқлар оқими тўхтайди. Бу Москва ҳамда Брюссел позицияларини яқинлаштиради ва Германия канцлери Ангела Меркел Россияга нисбатан жорий этилган санкцияларни юмшатишга рози бўлиши мумкин. Бунга жавобан Россия Европа мамлакатларига нисбатан жорий этган озиқ-овқат эмбаргосини бекор қилади.\nИкки тарафнинг ҳам эмбаргони бекор қилиши Россия ва Европа иттифоқидаги иқтисодий вазиятга ижобий таъсир қилади. Бундан ташқари, Россия Яқин Шарққа ўз таъсири кучайтиришга муваффақ бўлади.\nГрециясиз еврозона, Меркелсиз Германия\nРоссиянинг Суриядаги хатти-ҳаракатлари билан Европага йўналган қочоқлар оқимини тўхтатишнинг имкони бўлмаса, Европа иттифоқи кучли муҳожирлар инқирозига дуч келади, мабодо Париждаги каби террорчилик хуружлари такрорланадиган бўлса можаро сиёсий инқирозга айланиб кетиши мумкин. Унда Ангела Меркелнинг муддатидан аввал истеъфога чиқишига тўғри келади. Қитъада миллатчилик кайфияти кучайиб, «ўнглар», шу жумладан Франциядаги «Миллий фронт» етакчиси Марин Ле Пен каби сиёсатчиларнинг таъсири ортади.\nМуҳожирлар Европанинг ягона бошоғриғи эмас. Бўғзигача қарзга ботган Греция уларни тўлашда қийинчиликларга дуч келиб, еврозонадан чиқишга мажбур бўлади. Бу валюта иттифоқининг тарқалиб кетишига олиб келиши мумкин.\nРоссия ва Эрон АҚШга қарши\nМосква Теҳрон билан фақат яқин сиёсий ва иқтисодий соҳадагина ҳамкор эмас, «Bloomberg» АҚШнинг санкцияларига жавобан рус ва форс хакерлари бирлашиб, Америка молия секторига ҳужум уюштириши мумкин деган тахминни илгари сурмоқда. Бу эса кенг кўламли тартибсизликларни келтириб чиқариши мумкин. Натижада Америка иқтисодиёти ва молия тизимига ишонч камаяди, доллар синади, Федерал захира тизими узоқ вақт фоиз ставкасини ошириш ниятидан воз кечишига тўғри келади.\nҚурғоқчилик ва қимматчилик\nАтмосферага чиқарилаётган зарарли газлар миқдори ошиб, жаҳон миқёсида ноқулай экологик вазият юзага келади. Йиллик ўртача ҳароратнинг ошиши кенг кўламли қурғоқчиликларга олиб келади. Бундан шундоқ ҳам чучук сув танқис бўлган Африканинг аксарият мамлакатлари кўпроқ зарар кўради. Масалан, жазирама ва қурғоқчилик туфайли Замбия ва Зимбабведаги гидроэлектростанциялар тўхтаб қолиши мумкин.\nИқлим ўзгаришининг салбий оқибатидан Европа иттифоқи ва Америка ҳам жабр кўради. АҚШда қиш ниҳоятда қаттиқ келиб, ҳукумат фавқулодда ҳолат эълон қилишига тўғри келади. Европада эса узум ҳосили барбод бўлиши туфайли вино ишлаб чиқарувчилар касод бўлишади.\nУмуман, қурғоқчилик боис озиқ-овқат нархи ошиб, ривожланаётган мамлакатларда инқирозлар кучаяди.


Энди бутун бошли YouTube видеони тўлиқ кўриб ўтиришга ҳожат йўқ! - Terabayt.Uz\nYouTube энди ўзининг веб платформаси ва мобил иловаларида видеоларнинг "энг кўп такрорланган" қисмларини ажратиб кўрсатади. Бу хусусият аввал YouTube Premium обуначилари учун тажриба сифатида мавжуд эди, аммо бугун у барча фойдаланувчилар учун ишга туширилмоқда. Ушбу функсияда фойдаланувчилар видеонинг энг оммабоп қисмларини унинг ҳаракатланиш сатрининг орқасида пайдо бўладиган графикдан аниқлай оладилар.\n"Агар график юқори бўлса, видеонинг ўша қисми тез-тез такрорланган. Ўша дақиқаларни тезда топиш ва томоша қилиш учун графикдан фойдаланишингиз мумкин." дейди YouTube .\nЯна бир янги қўшилган Single Loop функцияси эса фойдаланувчиларга видеони чексиз марта такрорлаш имконини беради ва унга видео сифатини созлаш ёки субтитрларни ёқиш имконини берувчи менюдан кириши мумкин.\nШунингдек, YouTube яна бир янги функсияни тест қилишни бошлаётгани маълум бўлди. Видеонинг айнан сиз кўрмоқчи бўлган жойларини топиш имконини берадиган бу функсия тез орада YouTube Premium обуначилари учун тест сифатида пайдо бўлиши кутилмоқда.\nЎҚИНГ: Ҳақиқий ёки рендер? Бир қарашда кўз илғамайди


Ким келини билан уришган, ким эри билан тортишган — барчасини билишади. Мана, уларнинг «заҳматли меҳнати»дан бир парча.\nАкмал жуда ёш уйланди. Дабдабали никоҳ тўйига кўпчилик келди. Ёш келин-куёв, қайнонаю қайнота қувончдан ўзини қўярга жой тополмайди.\n— Ассалому алайкум! Яхши ётиб турдингизми, — дея чой узатаётган келин барчанинг ҳавасини келтирарди.\n— Барака топинг келинпошша. Келинг ўзингиз ҳам нонушта қилиб олинг, — дейди қайнона фахр билан.\nКелин эса минг истиҳола билан кейинроқ чой ичишини айтиб, уй ишларига шўнғиб кетди. «Келиннинг елиб-югуриб хизмат қилаётганини томоша қилиш қанчалик мароқли. Мана, орзу-ҳавас деганлари шу бўлса керак», кўнглидан ўтказди Сапура ая. Акмал эса ота-онасининг дуосини олганча, ишга отланди. Эшик ортида уни кузатган келинчак ҳам бу манзарага ўзгача қиёфа бахш этарди.\nБуни узоқдан кузатиб турган қўшни аёллардан бири йигитни тўхтатди.\n— Вой, Акмалжон яхшимисиз? Тўғриси бир гап эшитиб қолдим. Айтай десам тилим, айтмай десам ён қўшнимсиз, сизга жоним ачийди.\n— Салима опа тезроқ айтақолинг, нима гап? — дея шоширди.\n— Ҳа, майли айтганим бўлсин. Аёлингиз бир йигит билан тўйдан олдин учрашиб юрган экан, сиз эҳтиёт бўлинг тағин ҳалиям учрашаётган бўлмасин...\n— Бундай бемаза гапларни қаердан топдингиз. Бу бўҳтон. Мен аёлимни яхши биламан, унга ишонаман, — дея Акмал ўз йўлида давом этди.\nШундай бўлса-да кўнглига шубҳа оралади. Кўчасида иккита аёлга кўзи тушди дегунча, улар Акмалга қараб нималарнидир ўзаро пичирлашаётгандек туюларди. Борган сари аёлининг нон олишга чиқиб кетиши ҳам уни шубҳа-гумонда қолдира бошлади. Қўшни аёл ёлғон гапларни бутун маҳаллага тарқатиб бўлган, одамлар оғзидаги гаплар Акмалнинг дўстларига ҳам етиб борганди.\nБу бўҳтонлар ўз навбатида қайнонанинг ҳам қулоғига чалинди. У эса келиннинг ҳар бир ҳатти-ҳаракати, сўзларидан айб излайдиган бўлиб қолди. Кунлардан бир кун уйига эртароқ келган эр хотинини уйда телефонда гаплашаётганини кўриб қолди. Минг хаёлга бориб, ўйлаб ҳам ўтирмасдан:\n— Қўлга тушдингми енгилтак. Ўйнашинг билан гаплашяпсанми? — дея аёлни турткилай кетди. Уйда тўс-тўполон кўтарилди. Келин ҳушидан кетди. Бу орада қизнинг ота-онаси ҳам етиб келди. Қаердан билишди дейсизми? Ахир қиз бечора онаси билан гаплашаётганди-да. Кўнгли беҳузур бўлаётганини айтганида онаизор қанчалик қувонганди-я. Қизининг аҳволини, айниқса, ҳомиланинг нобуд бўлганини билган ота-она фарзандини бу уйда қолдирмади. Турли гап-сўзлар кўпайиб, оила пароканда бўлди.\nЁшлар ажрашиб кетишди. Ғийбатчи аёлларнинг гаплари гулдек оиланинг бузилишига сабаб бўлди. Ҳа-я уларга яна гап топилди: «Эри тутиб олибди-да, шунга ажрашишди...»\nАфсуски, бу тўқиб чиқарилган ҳикоя эмас. Бундай воқеалар менинг ёки сизнинг маҳаллада бўляпти ва давом этмоқда. Хўш, бунга ким айбдор?..


Ницца ЮНЕСКОнинг Бутунжаҳон мероси рўйхатига киритилди - zarnews.uz\nФранциянинг Ницца шаҳри ЮНЕСКОнинг Бутунжаҳон мероси рўйхатига киритилди, дея маълум қилди шаҳар мэри Кристиан Эстрози Twitterда.\nМэр ушбу воқеани шаҳар тарихидаги миқёси ва резонанси бўйича ноёб, дея атади.\nНицца - Франциянинг жануби-шарқида жойлашган Прованс – Альп – Лазурный берег (Мовий қирғоқ) ҳудудидаги Ўрта ер денгизи шаҳри. Милоддан аввалги IV аср ўрталарида юнонлар томонидан асос солинган.\nНицца 1793 йилда Францияга қўшилди, аммо 1814 йилда ҳудуд Савойга ўтди ва 1860 йилгача Сардиния қироллигининг бир қисми бўлиб қолди. Наполеон урушларидан сўнг шаҳар юмшоқ иқлими туфайли курорт сифатида машҳур бўлди.\nИлгари ЮНЕСКО Ливерпулни Жаҳон мероси рўйхатидан чиқарган эди. Шаҳар Германиянинг Дрезден яқинидаги Долина Элбы ва Уммондаги Араб антилопаси қўриқхонасидан кейин ўз мақомини йўқотган учинчи объект бўлди.\nШу кунларда ЮНЕСКО Жаҳон мероси қўмитасининг сессияси онлайн тарзда Хитойнинг Фучжоу шаҳрида бўлиб ўтмоқда.\nЎзбекистоннинг жаҳон маданиятига қўшган ҳиссаси ЮНЕСКО томонидан юқори баҳоланди\nЮНЕСКО Умумжаҳон мероси эксперти Фенг Жинг бошчилигидаги делегация Самарқандда нималарни муҳокама қилмоқчи?\nСамарқанд яна дунё нигоҳида\nЮНЕСКО талабларига риоя қилиш устидан жамоатчилик назорати ўрнатилади


2 Июнь 18:25\nNUR-SULTAN. Kazinform – ҚР Биринчи Президенти – Елбасы Нурсултон Назарбоев «Nur Otan» партияси раисининг биринчи ўринбосари Бауржан Байбекни қабул қилди, дея хабар беради Kazinform elbasy.kz сайтига таяниб.\nУчрашув давомида Қозоғистон Биринчи Президентига «Birgemiz» жамғармасининг жорий фаолияти ва партия аъзолари - бошланғич ташкилотларни танлашга тайёргарлик ҳақида маълумот берилди.\nТақдим этилган маълумотларга кўра, «Birgemiz» Жамғармаси 360 мингдан ортиқ оилаларга 50 минг танга миқдорида бир марталик ёрдам кўрсатган ва 240 минг оилани озиқ-овқат билан таъминлаган. Бундан ташқари, пойтахт ва Алматидаги тиббиёт муассасаларининг 2100 нафардан ортиқ ходимларига бир марталик тўловлар амалга оширилди.\nБундан ташқари, «Birgemiz» жамғармасидан Мақтаарал туманидаги Дўстлик қишлоғи аҳолисига уй-жой қуриш учун 340 млн танга ажратилди. Бундан ташқари, партия фаоллари ва кўнгиллилар минг тоннадан ортиқ инсонпарварлик ёрдамини тўплашди ва зарар кўрган оилаларга юборишди.\nЕлбасы амалга оширилаётган ишларнинг муҳимлигини таъкидлаб, «Birgemiz» жамғармаси орқали мамлакатимизнинг кичик шаҳар ва қишлоқларида муҳтож одамларни қўллаб-қувватлашни давом эттиришга кўрсатма берди.\n«Фавқулодда вазият пайтида «Jas Otan» мамлакат бўйлаб беш мингдан ортиқ кўнгиллиларни сафарбар қилди. Улар узлуксиз ишладилар ва муҳтожларга ёрдам бердилар. Шуниси қувонарлики, ҳақиқий ватанпарварларнинг янги авлоди, масъулиятли ёш раҳбарлар шаклланди», - деди Нурсултон Назарбоев.\nҚозоғистоннинг биринчи Президенти халқнинг партияга бўлган ишончини мустаҳкамлаш бўйича ишларни давом эттиришга кўрсатма берди.\nУчрашувда Бауржан Байбек Президентга вилоятларга қилган иш сафари натижалари, партиянинг сайловолди дастури ва бошланғич ташкилотларга тайёргарлик тўғрисида ҳисобот берди.\n«Ҳозирда 10 минг партия аъзоларининг кадрлар захираси шакллантирилган. Бошланғич қоидалар аёллар ва ёшлар учун квоталарни ҳисобга олган ҳолда тасдиқланди. Партия йилнинг иккинчи ярмида ўз аъзоларини сайлашни режалаштирмоқда», - деди «Nur Otan» партияси раисининг биринчи ўринбосари.\n#Қабул #Сиёсий партиялар\n2 ҚР Президенти Путин билан Афғонистондаги вазиятни муҳокама қилди\n3 Токио 2020: Қозоғистон медаллар жадвалида 19-ўринни эгаллади\n4 Ўзбек-Хитой вакцинаси Ўзбекистонда ишлаб чиқарилиши мумкин\n5 Бугун Қозоғистоннинг 730 аҳоли пунктида ҳокимлар сайланади\nҚозоғистон Президенти Валентина Матвиенкони қабул қилди


15 январь, 2021, 08:45\nҚизиқ гаплар бўляпти...\nОстон Ўрунов “Спартак” футболчилари билан бирга Бирлашган Араб Амирликларида янги йилдаги илк ўшқув-машғулот йиғинига киришган бир паллада унинг атрофидаги воқеалар ҳам тобора қизиб бормоқда.\nБиринчи навбатда, москваликлар Остон Ўруновни трансфер қиладиган жамоалардан таклиф кутаётганини маълум қилганини таъкидлаш жоиз. Улар ўзбекистонлик футболчи билан хайрлашишга тайёр.\n“Спартак”нинг жамоатчилар билан алоқалар бўйича директори Антон Фетисов Остон Ўруновнинг кетиши мумкинлиги ҳақидаги хабарларга қуйидагича муносабат билдирди.\n- Остон Ўрунов бўйича вазият қуйидагича: у ҳозир ўқув-машғулот йиғинига жалб этилган. Агар унинг трансфери масаласида таклиф бўлса, албатта бу кўриб чиқилади. Лекин ҳозирги пайтда Остонга расмий чорлов бўлганича йўқ, - деди Антон Фетисов.\nАввалроқ, “Рубин” раҳбарияти ўзбекистонлик легионер бўйича Москва клубига мурожаат қилган эди. Бироқ, “Спартак” раҳбарияти бу трансферни 6 миллион еврога баҳолагани боис, қозонликлар вазиятни ривожлантиришни истамади ва Ўруновни олиш фикридан қайтди.\nҲозирча, Остон Ўруновни олиши мумкин бўлган жамоа сифатида “Уфа” номи тилга олинмоқда. Гарчи уфаликлар бош директори Ринат Шайбеков буни инкор этаётган бўлса-да, клуб бошқарув кенгаши раиси Ростислав Мурзагулов Ўрунов рад этилмайдиган ўйинчилардан эканини яна бир бор таъкидлади.\n- Яна Ўрунов масаласида тўхталишимга тўғри келяпти. Остон – зўр футболчи, лекин у фаолиятини қаерда давом эттириши борасида бирорта янги гап айта олмайман. Агар имконият туғилса, биз Криштиану Роналдуни олишдан ҳеч қачон воз кечмаймиз. Лионель Мессини трансфер қилиш имкониятидан ҳам қайтмаган бўлардик. Шунингдек, биз Остон Ўруновни жамоага қайтаришдан ҳам воз кечмаймиз. Бу борада айтадиганимиз шу, - деди Ростислав Мурзагулов.\nЯқинда Остон Ўруновнинг “Спартак” билан шартномасида ғалати банд борлиги аниқланди. Манбаларнинг далолат беришича, агар “Спартак” ўзбекистонлик футболчини 1 миллион евродан қимматга сотиб юборадиган бўлса, ҳамюртимизни Россия футболига олиб кирган мутахассис Шамиль Газизов яхшигина фойда кўради.\n- Ўзбекистонлик ярим ҳимоячининг “Спартак” билан шартномасидаги махсус бандга кўра, клубнинг собиқ бош директори бир миллион евродан юқори бўлган трансфер суммасидан 50 фоиз улуш олади. Яъни, агар Ўрунов икки миллион еврога трансфер қилинса, Шамиль Газизов 500 минг еврога эга чиқади, - деб маълумот бермоқда championat.com манбаси.\nМаълумки, Шамиль Газизов Остон Ўруновни 2020 йилнинг февралида Тошкентнинг “Локомотив” жамоасидан “Уфа”га трансфер қилишда бош бўлган. Кейин бу мутахассис “Спартак” бош директори этиб тайинлангач, ёзги трансфер даврида ҳамюртимизни Москва клубига олиб ўтди. ЦСКА ва “Рубин” каби клублар ўзбек легионери учун “Спартак”дан кўп маблағ таклиф қилган бўлса-да, Шамиль Газизов Ўруновни анча мураккаб ҳисобланган “Спартак” сафига қўшилишини таъминлади.\nОстон Ўрунов янги жамоага мослашиш учун етарлича имкониятга эга эмас. У асосан ўйин охирида бир неча дақиқага майдонга туширилмоқда. Кўп мутахассислар сингари Доменико Тедеско ҳам ўзбек футболчисининг салоҳиятини юқори баҳолаётган бўлса-да, уни бошланғич таркибда ўйнатишга ботина олмаяпти.\nЎрунов “Спартак”га ўтганидан бери Россия премьер-лигаси ва мамлакат кубоги доирасида 9 та ўйинда майдонга тушиб, битта гол урди.\nЎрунов – Премьер-лиганинг ҳар қандай клубини кучайтиришга қодир!


26.12.2020 06:41 2395 Чоп этиш\nМАЪНАВИЯТ ВА МАЪРИФАТ БУЛИМИ\nМЕНЕЖМЕНТ, ИЖТИМОИЙ СОҒЛИҚНИ САҚЛАШ ФАКУЛЬТЕТИ\nТошкент шахри 24 декабрь\n“Ўзбекистон Республикасида ҳизмат кўрсатган тиббиёт ҳодими”, “Меҳнат шуҳрати” ордени соҳиби, “Жамоат саломатлиги ва Соғлиқни сақлаш” кафедраси мудири, профессор Дамин Абдурахмонович Асадовнинг мазкур соҳада 60 йиллик фаолияти муносабати билан ўтказилган тадбир баённомаси\nТадбирнинг очилишида менежмент ва соғлиқни сақлаш факультети декани Баҳодир Асадуллаевич Магрупов тадбирни очиб берди ва барчани профессор Дамин Абдураҳимович Асадовнинг таржимаи ҳоли билан таништирди:\nАсадов Дамин Абдураҳимович, 1940 йилда туғилган, тиббиёт фанлари доктори, профессор. Иш фаолияти мобайнида Ўзбекистон Республикаси соғлиқни сақлаш тизимидаги илмий ва ташкилий фаолияти банд бўлган. Ангрен шаҳар тиббий хизматининг раҳбари сифатида ишлаганида у даволашнинг профилактика муассасалари фаолиятини бошқаришда инновацион бошқарув усулларини жорий этиш ва маҳаллий ҳокимият идоралари билан самарали ўзаро алоқаларни ўрнатиш орқали катта ютуқларга эришди.\nД.А.Асадов 400 дан ортиқ илмий ва амалий мақолалари чоп этилган, шу жумладан 75 нуфузли хорижий журналларда, 17 та монография, 30 дан ортиқ ўқув қўлланмалар.\nД.А.Асадов соғлиқни сақлаш ташкилотчилари илмий мактабининг асосчиси ва раҳбари. У 16 та доктор ва 23 та тиббиёт фанлари номзодларини тайёрлади. Ҳозирда унинг раҳбарлигида яна 5 та докторлик диссертациялари бажарилмоқда. У кўп йиллар давомида атрофига иқтидорли, меҳнатсевар, илмий ишларга мойил ёш мутахассисларни йиғди, улар раҳбарлигида соғлиқни сақлаш тизимини ислоҳ қилиш муаммолари устида самарали иш олиб бормоқда. Унинг кўплаб шогирдлари соғлиқни сақлаш тизимини бошқариш ва етакчи республика тиббиёт марказларида муваффақиятли ишлашади.\nД.А.Асадов кенг таҳририят ва ноширлик ишларини олиб боради. У соғлиқни сақлаш муассасалари раҳбарлари учун ҳар ойда ўтказиладиган "Соғлиқни сақлашни ташкил этиш ва бошқариш" журналининг илмий маслаҳатчиси ва таҳрир кенгашининг раиси, "Ўзбекистон тиббиёт журнали" таҳририят кенгаши аъзоси, шунингдек, "Педиатрия".журнали асосчиси ва таҳририят кенгашининг аъзоси.\nД.А.Асадовнинг кўп қиррали ва самарали фаолияти давлат томонидан юқори баҳоланди. Ўзбекистон Республикаси Президенти фармони билан Д.А.Асадов "Меннат Шуҳрати" ордени билан мукофотланди. У "Соғлиқни сақлаш аълочиси". Шунингнгдек унга "Хизмат кўрсатган соғлиқни сақлаш ходими" фахрий унвони берилган.\nТадбир иштирокчилари Дамин Абдурахимович Асадов фаолитяти билан яқиндан танишишди.\nТадбирнинг асосий қисмида профессор Дамин Абдураҳимович Асадов Ўзбекистон Республикаси Президентининг 2020 йил 12 ноябрдаги 4890-сонли фармонига бағишланган тақдимотини ҳавола этди. Шунингдек, профессор ушбу мавзу бўйича барча саволларга жавоб берди.\nТадбирнинг лирик қисмида журналист, "Маҳалла" радиоканалининг бош муҳаррири, хонанда Акилова Кибриё Муратовна ўз қўшиқлари билан тадбирни янада яхши ўтишини таъминлаб берди ва барчани кириб келаётган янги, 2021- йил билан табриклади.\nБарча иштирокчилар фаол иштирок этишди ва меҳмонларимиз томонидан ўзларини қизиқтирган саволларга жавоб олишди.\nТаъкидлаш жоизки, тадбир менежмент ва соғлиқни сақлаш факультети ходимлари томонидан юқори даражада ўтказилди.\nМаънавият ва маърифат булими бошлиги Ш.Р.Максудова\nМаънавият ва маърифат булимии методисти А.Х.Хайдарова\n26.12.2020 2395 Янгиликлар\n03.02.2021 2383 Янгиликлар\n27.11.2020 1705 Янгиликлар\n26.07.2021 1670 Еълонлар\n29.12.2020 1588 Янгиликлар


Комплаенс, ички аудит ва молиявий назорат хизмати Ўзбекистон Республикаси Президентининг 2020 йил 2 октябрдаги “Соғлиқни сақлаш соҳасида давлат бошқаруви тизимини янада такомиллаштириш чора-тадбирлари тўғрисида”ги ПҚ-4847-сонли қарорига мувофиқ ташкил этилди.\nЎзбекистон Республикаси Соғлиқни сақлаш вазирлиги марказий аппаратининг таркибий тузилмаси ҳисобланувчи Хизмат бевосита Соғлиқни сақлаш вазирига бўйсунади.\nВазирлик ва унинг таркибидаги муассасалар, корхоналар ва ташкилотлар фаолиятига коррупцияга қарши курашиш ҳамда ички аудит ва молиявий назорат тизимини жорий қилиш ва уни назорат қилиш бўйича услубий раҳбарлик қилиш Хизматнинг асосий мақсади ҳисобланади.\nХизматнинг асосий вазифалари:\n– Вазирлик тассарруфидаги муассасалар, корхоналар ва ташкилотларда коррупцияга оид ҳуқуқбузарликларни профилактика қилиш, коррупцияга қарши курашиш тизимини самарали ишлашини таъминлаш ва назорат қилиш;\n– коррупцияга қарши курашиш бўйича фаолиятни ҳуқуқни муҳофаза қилувчи ва назорат тузилмалари, давлат органлари ва ташкилотлари билан ҳамкорликда олиб бориш;\n– Вазирлик тассарруфидаги муассасалар, корхоналар ва ташкилотларда бюджет ва бюджетдан ташқари маблағларнинг ноқонуний сарфланиши ва талон-тарож қилиниши ҳолатларини аниқлаш, профилактика қилиш ва олдини олишдан иборат.


Қуръони каримни қандай ёдлаш мумкин? (1)\nBy Зубайр Исмоил on 05/02/2020 МАҚОЛАЛАР\nНима учун ҳалигача Қуръони каримни ёд олмадингиз?\nҲеч ўзингизга шу саволни бериб кўрганмисиз?\nҚуръон ёдлаганлардан нима камингиз бор?\nҚуръон ёдлаш қийин деб ўйлайсизми?\nБиродар, Қуръон ёдлаш сиз ўйлаганчалик қийин иш эмас. Бу менинг гапим эмас, балки Аллоҳ таолонинг сўзидир. Аллоҳ таоло айтади: «Биз Қуръонни зикр учун осон қилиб қўйдик» (Қамар, 17, 22, 32, 40). Демак, Қуръон ёдлаш қийин деган гап тўғри эмас. Чунки Аллоҳ таоло Қуръонни ёдлаш учун осон қилиб қўйганини айтмоқда. Сиз билан тенгдош, зеҳн ва савияси сиз билан бир хил ёки қуйироқ бўлгани ҳолда Қуръон ёд олган кишилар борлиги бунга энг катта далил. Фақат улар тўғри услубни танлаганлари учун Қуръонни ёдладилар. Сиз эса, Қуръон ёдлаш қийин, ёдлай олмайман, деб ортда қолиб кетдингиз, мақсад сари тўғри қадам ташламадингиз.\nЗеҳним паст, ёдлаганим эсимдан чиқиб қолаверади, дейсизми?\nАслида, бу ҳам бир баҳона. Сабаби:\nБиринчидан: Хотирангизда кўп маълумотлар борки, улар эсингиздан чиқиб қолмайди. Тўғрими? Тўғри.\nИккинчидан: Зеҳннинг ўткир ёки ўтмаси бўлмайди. Балки чиниқтирилган ва чиниқтирилмаган зеҳн бўлади. Агар хотирани мушак деб фараз қилсак, айтганларим янада ойдинлашади. Масалан, кимдир чиниқиш учун спорт залига бориб, илк уринишда 100 кило тош кўтарадиган бўлса, ўзига зарар етказади. Аввало енгил тошлардан бошлаб, кейин аста-секин орттириб борса, мақсадига эришади. Хотира ҳам худди шундай. Муаммо шундаки, сиз уни чиниқтирмагансиз. Хотирангиз устида ишлашингиз, уни чиниқтиришингиз керак, холос.\n«Бўш вақтим йўқ, эртадан кечгача тиним билмай ишлайман», дейсизми? Ёки «Дарсларим кўп, эртаю кеч улар билан бандман», дейсизми?\nБу гаплар асоссиз эканини бизга фейсбук, телеграм ва инстаграм каби ижтимоий тармоқлар кўрсатиб беради. Чунки бу баҳонани айтадиганлар мазкур тармоқлар учун бемалол вақт топадилар. Улар бўш вақтларида, кўчада ва ҳатто жамоат транспортида юрган вақтларида ҳам бу тармоқлардан бош кўтармайдилар. Беш дақиқани ҳам ғанимат биладилар. Уйқуга ётишдан аввал ёки уйқудан кўз очар-очмас телефонга қарайдилар. Муҳими, одам ниманидир яхши кўрса, унга албатта вақт топади.\n«Ёшим катта бўлиб қолди. Ёшликда олинган билим тошга ўйилган, қариликдагиси эса кулга чизилган нақшга ўхшайди, деган мақол бор», дейсизми?\nҲа, бу тўғри гап. Бироқ бунинг ҳам сабаби бор: ёш боланинг ташвиши, юмуши кам бўлганидан зеҳни катта одамникидек машғул бўлмайди. Бола бутун эътиборини ёдлашга қаратгани учун яхшироқ ёдлайди. Биз ҳам шундай қилишимиз мумкин. Фақат Қуръон ёдлаш учун алоҳида вақт ва эътибор ажратиш керак. Интернетдан қидириб кўрсангиз, 40 ёшдан кейин Қуръонни ёд олган кишилар ўз тажрибалари билан ўртоқлашганига гувоҳ бўласиз. Ҳатто 50-60 ёшдан ўтиб Қуръон ёдлаганлар бор. Демак, Аллоҳнинг китобини ёд олмасликка баҳона йўқ. Асосий муаммо, ёдлаш учун тўғри услубни билмаслигингизда.\nКелинглар биродарлар, Қуръони каримни қандай ёдлаш мумкинлиги тўғрисида суҳбатлашамиз.\nЁдлаш бир неча босқичдан иборат:\nЁдлашдан аввалги босқич;\nЁдлаб бўлгандан кейинги босқич.\nСуҳбатимизни «ёдлашдан аввалги босқич» мавзусидан бошлаймиз. Бу босқичда қуйидагиларга эътибор қаратиш лозим:\nҚуръон ёдлашни бошлашдан олдин ўзингизга «Нима учун ёдламоқчиман?» деб савол беринг. Жавобингиз «Аллоҳ таоло мендан рози бўлиши учун» бўлса, жуда яхши. Хурсанд бўлаверинг, Аллоҳнинг ўзи ёдлашингизга ёрдам беради. Ҳозирдан қорилик сизга муборак бўлсин!\nИхлос ҳар қандай амал мақбул ва енгил бўлишининг калитидир. Ихлос сизни олдинга ундайди, охиригача боришингизга кўмаклашади. Аксар одамлар бошлаган ишларини охирига етказмайди. Нега? Чунки ниятга нимадир аралашган бўлади.\nҚиёмат куни энг аввал ҳисоб-китоб қилиниб, дўзахга ташланадиган уч киши ҳақидаги ҳадис кўпчилигимизга маълум. Улар Аллоҳ йўлидаги мужоҳид, садақа қилувчи бой ва Қуръон ўқувчи кишидир. Сабаби, уларнинг ниятлари Аллоҳ учун бўлмаган. Сизни Қуръон ёдлашдан қўрқитмоқчи эмасман, балки ниятни холис Аллоҳ учун қилмаслик оқибатидан огоҳлантирмоқчиман.\n«Хўп, нима учун ёдлайман», дейсизми? Бу саволнинг жавобини қуйида билиб оласиз:\n2) Қуръон ёдлаш ва қориликнинг фазилати\nБу борада келган кўп ҳадислардан биттасини айтиб бераман: Уни Имом Аҳмад «Муснад»да, Ибн Можа «Сунан»да ривоят қилган, Бувайсирий «Завоид»да ва Албоний «Силсила саҳиҳа»да ҳасан деган. Бурайда разияллоҳу анҳудан ривоят қилинади: Расулуллоҳ саллаллоҳу алайҳи ва салламдан эшитдим: «Қиёмат куни қайта тирилиш пайтида Қуръон уни ўқиган кишига чарчоқдан ранги синиққан киши суратида йўлиқади…\nЯъни қабрдан чиққанингизда Қуръон сизни кутиб турган бўлади. Худди дунёда сиз Қуръон ёдлаш учун чеккан машаққатларингиз, чарчоқларингиз сабабли рангингиз ўзгаргани каби Қуръон ҳам шу кўринишда сизни қарши олади.\n“Мени танидингми?” деб сўрайди. У: “Йўқ, танимадим”, деб жавоб беради. Қуръон: “Мен ҳамроҳинг Қуръонман”, дейди...\nДунёда ҳар вақт сиз билан ҳамроҳ бўлганини эслатади.\n“Мен кундузлари сени чанқатган, тунларингни бедор қилган ҳамроҳинг Қуръонман. Бугун ҳар бир тижоратчи ўз тижорати ортидадир. Мен эса сенинг ортингда, ҳар қандай тижоратдан афзалроқман”, дейди…\nХудо ҳаққи айтинг-чи, бундан-да афзалроқ тижорат борми?! Дунёдаги барча тижорат билан у кун нимага эришасиз?! Раббимизнинг: «Аллоҳнинг Китобини ўқийдиган кишилар ҳеч касод ва барбод бўлмайдиган тижоратни орзу қиладилар» (Фотир, 29) деган сўзи маъносини энди тушундингизми? Касод бўлмайдиган тижорат шудир.\nСўнг унга ўнг томонидан мулк, чап томонидан абадийлик берилади, бошига виқор тожи кийдирилади. Ота-онасига бу дунёнинг бутун қиймати тенг келмайдиган сарпо кийдирилади. Улар: “Бу либос бизга нима сабабдан кийдирилди?” деб ҳайрон бўлганларида, уларга: “Фарзандингиз Қуръонни қўлга киритгани учун”, дейилади. Сўнг унга: “Ўқи ва жаннат даражалари ва қасрлари томон кўтарил”, дейилади. У тез ўқийдими, секин ўқийдими, модомики ўқир экан, кўтарилиб бораверади».\nСиз шу сифат эгаларидан бўлишни хоҳламайсизми? Аллоҳнинг хос бандаларидан бўлишни истамайсизми? Расулуллоҳ саллаллоҳу алайҳи ва саллам: «Одамлар ичида Аллоҳнинг хос кишилари бордир», дедилар. «Улар кимлар?» деб сўралганида, «Қуръон аҳли. Улар Аллоҳнинг аҳли ва хос кишиларидир», дедилар. Аллоҳ таоло бизни ҳам улардан қилсин.\nДуо – Аллоҳнинг эшигини қоқиш демакдир. У зотдан сизни Ўзининг Китобини ёдлашга муяссар қилишини сўранг. Дуо ижобат бўладиган вақтларни ғанимат билинг. Очиғи, биз дуо қилишда ўта қосирмиз. Саждада, азон ва иқомат ўртасида, саҳар вақтида дуо қилинг. Ҳар куни Аллоҳдан сизни ҳам Қуръон ҳофизларидан қилишини сўранг.\n Насоий («Ас-сунан ал-кубро», 8031), Ибн Можа (215) ва Аҳмад (13542) ривояти. Албоний «Саҳиҳ сунан Ибн Можа»да саҳиҳ деган.\nAvvalgi maqolaМория Қибтийя разияллоҳу анҳо\nKeyingi maqola Рамазон суҳбатлари (10): Зикр қилувчи бўлинг\nШерзод 05/14/2020 06:23\nАссалом алайкум Аллох ажриларни беришини сурайман! Жуда фойдали маколалар.


Президент мурожаатномаси: 4,8 млн молиявий хизмат электрон шаклда кўрсатилган\n2 Июнь 09:26\nNUR-SULTAN. Kazinform – Қозоғистон Президентининг матбуот котиби Берик Уали Facebookдаги саҳифасида Президентнинг 2020 йилги мурожаатномасида белгиланган қатор вазифаларнинг бажарилиши тўғрисида маълумот эълон қилди, деб хабар беради Kazinform мухбири.\nҚозоғистон Президенти Бош вазирни ва «Самруқ-Қазна» раисини қабул қилди ҚР Президенти Никол Пашинянни Арманистон Бош вазири этиб тайинлангани билан табриклади ҚР Президентининг ўтган ҳафтадаги фаолиятига видеошарҳ\nДавлат раҳбари 2020 йилги мурожаатномасида электрон хизматлар кўламини кенгайтириш тўғрисида кўрсатма берган.\n«Аҳолига электрон хизматлардан фойдаланишни осонлаштириш учун биометрикадан ҳам давлат хизматларида, ҳам бизнесда кенг фойдаланиш керак», – дейилган мурожаатномада.\nБерик Уалининг сўзларига кўра, 2020 йил 1 октябрдан бошлаб молия ташкилотлари мижозларни масофадан туриб биометрик идентификациялаш механизми ишга туширилди. Шундан бери электрон шаклда 4,8 миллиондан ортиқ молиявий хизматлар кўрсатилди.\nШу сабабли соҳада янги хизмат кўрсатувчи провайдер жорий этилди, бу молия муассасаларига ташриф буюрмасдан, банк ҳисоб рақамларини очиш имконини берди.\nБугунги кунда банк соҳасидаги ҳар қандай молиявий фаолият электрон шаклда тақдим этилмоқда. Хусусан, онлайн кредит бозори ривожланмоқда. Чекка жойлардаги қишлоқ аҳолисига кўрсатилган молиявий хизматнинг қулайлиги ошган.\n#Ҳудудларни ривожлантириш #Жамият #Молия


29.06.2018 15:37 0 19901\nШавкат Мирзиёев Талабалар шаҳарчасидаги маданият саройида Олмазор туманини ижтимоий-иқтисодий ривожлантиришга оид лойиҳалар билан танишди. Бу ҳақда Президент матбуот хизмати хабар берди.\nДавлат раҳбари лойиҳа таклифини маъқуллади.\nЁшлар билан ишлаш, саноат ва туризмни ривожлантириш бўйича кўрсатмалар берилди. Тумандаги бўш турган биноларни инвентаризациядан ўтказиш, хорижий инвестициялар ва технологиялар олиб келиш, одамларга иш ўринлари яратиш зарурлиги таъкидланди.\nШавкат Мирзиёев президентнинг Олмазорга ташрифи Olmazor city\nСиёсат 29/06, 15:05\nСиёсат 01/06, 15:00


ZAMIN.UZ / Спорт / 20 Ноябр 2015 года423\n«Шаҳрисабз вино-ароқ» компаниясида ҳайдовчи бўлиб ишловчи 38 ёшли Муродулла Назаров Исроилнинг Ашдод шаҳрида ташкил этилган самбо бўйича фахрий-усталар ўртасидаги жаҳон чемпионатида 35—39 ёшлилар тоифасида ва 62 килограммгача бўлган вазн тоифасида биринчи ўринни эгаллади. Бу ҳақда «Қашқадарё» газетаси хабар бермоқда. «Шаҳрисабз вино-ароқ» компанияси ҳомийлигида мусобақага йўл олган Муродулла Назаров финалгача Греция, Литва ва Қозоғистон полвонларини, ҳал қилувчи баҳсда эса россиялик спортчини мағлуб этди. «Унинг шарафига Ўзбекистон мадҳияси янгради ва Давлат байроғи кўтарилди», — дейилади газета хабарида. Қайд этишларича, мусобақада жаҳоннинг 24 мамлакатидан 267 нафар спортчи қатнашган. Ўзбекистон шарафини саккиз нафар спортчи ҳимоя қилиб, Назаровдан ташқари, қамашилик Бахтиёр Тўраев 55—59 ёшлилар тоифасида ва 100 килограммдан юқори вазн тоифасида олтин медаль эгасига айланган, яна икки ўзбекистонлик спортчи совриндор бўлган. Жаҳон чемпионатидаги ғалабасини отаси — Шаҳрисабз пахта заводи ишчиси Зулфиқор Назаровга бағишлаган Муродулла Назаров самбо бўйича халқаро тоифадаги спорт устаси, жанговар самбо, дзюдо ва кураш бўйича спорт устаси ҳисобланади. У самбо бўйича ўсмирлар ва ёшлар ўртасидаги Ўзбекистон ва Осиё чемпионатларида бир неча бор ғолиб чиққан, жанговар самбо бўйича Жаҳон кубоги ва Россияда ташкил этилган халқаро мусобақаларда совриндор бўлган. «Шаҳрисабз вино-ароқ» компанияси ҳайдовчиси 2016 йили самбо бўйича фахрий-усталар ўртасида Хорватия ўтказиладиган жаҳон чемпионатида қатнашиш билан чекланмоқчи эмас. «Орзуим — дзюдо бўйича фахрий-усталар ўртасидаги жаҳон чемпионатида иштирок этиш», — деди Муродулла Назаров. Манба: Daryo.uz\n23:36 / 13-06-2015


ЕЧЛ анонси. Гуруҳ ғолиби ким бўлади?\n14:33 / 06.12.2016\nСешанба куни Европа чемпионлар лигасининг гуруҳ босқичи сўнгги тур учрашувларига старт берилади. Кўп жамоалар кейинги босқич масаласини ҳал қилган бўлишига қарамай, ҳали очиқ қолган бир қатор саволлар мавжуд. 6-тур бу саволларга жавоб бериши керак бўлади. Tribuna.Uz ЕЧЛ учрашувлари анонси билан таништириб ўтади.\nПСЖ – ЛУДОГОРЕЦ (Тошкент вақти билан – 00:45)\nБош ҳакам: Тасос Сидиропулос (Греция)\nЛондонда қўлга киритилган икки тўпли дуранг сўнгги тур олдидан парижликларни гуруҳ ғолиблиги учун имкониятини кескин оширди. Исталган ҳисобдаги ғалаба Унаи Эмери жамоасини гуруҳни биринчи ўрин билан якунлашига сабаб бўлади. Болгария жамоаси эса 5турдан кейин 2 очко тўплаган ҳолда ҳамон еврокубоклардан умидини узгани йўқ. «Базель» билан Европа лигаси учун курашаётган «Лудогорец»ни ҳам кейинги учрашувдаги ҳисоб қизиқтирмаслиги мумкин. Бунинг учун жамоа Парижда ғалаба қозонса бўлди. Швейцарияликлар ғалаба қозонган тақдирда ҳам ўзаро ўйинга кўра болгарлар 3-ўрин билан кейинги босқичга чиқади.\n«ПСЖ» учрашувга жуда ёмон кайфиятда етиб келмоқда. Жамоа Франция чемпионатининг ўтган турида «Монпелье»га кутилмаганда йирик ҳисобда имкониятни бой бериб қўйди. Энди Эмери пешқадам билан орадаги тўрт очколик фарқни йўқотишга бош қотириши керак. «Лудогорец» эса аллақачон Евромавсумдан бошқа ўйинларга бош қотирмай қўйган.\nМезбонлар таркибида Марко Верратти майдонга туша олмайди. Шунингдек Адриен Рабьо ва Хавьер Пастореда ҳам жароҳат мавжудлиги боис бу учрашувда майдонга тушиши сўроқ остида турибди. Болгарияликлар таркибида эса биргина Витиньяда жароҳат бор.\nБАЗЕЛЬ – АРСЕНАЛ (00:45, Матч! Наш спорт)\nБош ҳакам: Мануэл де Соуза (Португалия)\n«Арсенал» кейинги босқич масаласини ҳал қилган бўлишига қарамай 1/8 финалда энг кўп дуч келадиган муаммоси фаворитларга қарши («Барселона» 1-ўринни нақд қилиб қўйган, айтганча) дуч келиб қолиш хавфи остида қолмоқда. Лондонда ғалабани қўлдан чиқарган Венгер шогирдлари энди Швейцарияда ғалаба қозониш билан бирга «Париж» очко йўқотишига умид қилиши керак. «Базель»да ҳам Европа лигаси йўлланмаси учун худди рақибларидек вазият.\n«Арсенал» ўйинга яхши кайфиятда етиб келмоқда. Англия чемпионати сўнгги турида Венгер шогирдлари «Вест Ҳэм» устидан йирик ҳисобда ғалаба қозонди. «Базель» эса асосий рақиби «Янг Бойз»га 1:3 ҳисобида имкониятни бой бериб қўйган.\nАндрец Шпорар «Базель» таркибида жароҳат олган ягона футболчи бўлиб турибди. «Арсенал»да эса ҳар доимгидек бу борада бир «пачка» муаммо: Франсис Коклен, Лукас Перес, Санти Касорла, Эктор Бельерин.\nАрсенал ЕЧЛ анонс\nЕвропада чипта нархи энг қиммат бўлган клуб аниқланди\n«Челси» Алексис Санчес учун курашга қўшилди\n«Арсенал» аутсайдерга қарши ўйинда ғалабани мағлубиятга айлантирди


“Ўзбекнефтгаз”: Инвестиция лойиҳаси доирасида 1,2 млрд куб метр табиий газ ва 32,2 минг тонна конденсат қазиб олиниши режалаштирилмоқда — Teletype\n“Ўзбекнефтгаз”: Инвестиция лойиҳаси доирасида 1,2 млрд куб метр табиий газ ва 32,2 минг тонна конденсат қазиб олиниши режалаштирилмоқда\nМаълумки, газ конларини қидириш ва ўзлаштириш мақсадида “Ўзбекнефтгаз” АЖ билан биргаликда бир қанча қўшма корхоналар ташкил этилган. “Natural Gas-Stream” КҚ МЧЖ ҳам Устюрт ҳудудида геологик қидирув ишларини олиб бориш ва ўзлаштириш ишлари билан шуғулланади.\n"Ўзбекнефтгаз" АЖ Бошқаруви раиси Меҳриддин Абдуллаев бошчилигида ушбу қўшма корхона томонидан айни пайтда “Сечанкўл”, “Оқжар” ва “Чимбой” инвестицион блокларида геологик қидирув ишларини олиб бориш ҳамда “Урга” конида, “Оқчалоқ” ва “Чандир” гуруҳи конларида қазиш ишларини амалга ошириш” инвестицион лойиҳаси жадал суратларда амалга оширилмоқда. Ушбу лойиҳанинг умумий қиймати 701,4 млн долларни ташкил этади.\nХусусан, “Оқчалоқ” гуруҳидаги конларда 15 та қудуқ ободонлаштирилди. Жами узунлиги 78,9 км ташкил этадиган газ қувурлари ўтказилди. Айни пайтда 5,5 км сув қувури, 40,5 км электро узатиш линияларини янгилаш ишлари давом этилмоқда. Шунингдек, 1 та қудуқнинг ён стволини кесиш ишлари, 1 қудуқда мукаммал таъмирлаш ишлари олиб борилмоқда.\n“Чандир” гуруҳи конларида эса 137,7км газ қувурлари ўтказилди. 81,6 км электро узатиш линиялари, шунингдек, конни телефон алоқа ва интернет билан таъмирлаш мақсадида 119,8 км оптик толали алоқа линияси кабели ўрнатилди. 133,3 км йўл қурилиб, 50 кишилик ишчилар шаҳарчаси барпо этилди. “Девалқоқ” конидаги 1 та қудуқда ён стволини кесиш ишлари олиб борилмоқда.\nЛойиҳа доирасида “Урга” конида газни “Бухара-Урал” газ қувурига ўтказиш учун газни ҳисобга олиш мосламаси ўрнатилди ва 23 кишилик кончилар шаҳарчаси барпо этилди. Бундан ташқари, 3 та қудуқ ободонлаштирилиб, 3,1 км газ қувурлари ўтказилди. Айни пайтда ушбу конида 2 та қудуқни мукаммал таъмирлаш, 1 та қудуқда ён стволини кесиш, 1 та қудуқни гидравлик ёрилиш билан синаш ишлари олиб борилмокда.\nБугунги кунга қадар Қорақалпоғистон Республикасининг "Оқчалоқ" конида жойлашган 3-сонли қудуқда ён стволини кесиш ва синов ишлари амалга оширилди. Йўналтирилган ён ствол 2198-2947м интервалида бурғиланди. Қудуқнинг 2817-2890м оралиғига филтр ўрнатилди. Қудуқни ўзлаштириш пайтида газнинг саноат оқими олинди. Айни пайтда қудуқни газ йиғувчи коллекторга улаш ишлари олиб борилмокда.


3. Ҳар нима бўлгин-у, инсоф билан бўл: АҚШнинг Ўзбекистондаги элчихонасига акустик ҳужум бўлганмиш...\n4. Ўзбек журналисти Жаҳон Журналистлар Конференциясида Ўзбекистон номи қораланишига йўл бермади!\n5. Халқаро Меҳнат Ташкилотининг Ўзбекистонга объектив баҳоси кимга ёқмаяпти?\n6. Юлдуз Усмонова Дубайдаги Madinat Theatre'да концерт беради\n7. Иштони йўқнинг тиззаси йиртиққа кулиши ёхуд Наманган матбуотини танқид қилиш писта ўраладиган "Ҳуррият"га қолдими?\n8. Ўзбек матбуотининг "оғир артиллерия"си Исмат Хушев Ўзбекистонда! Бизга тўй, кимга аза!\n10. Обунани қачон бошлаймиз...?\n“Халқ сўзи”га имкон қилинса 1 миллион обуна ташкил этиб бериш керак. Бундан жамият ҳам, Ўзбек матбуоти ҳам фақат манфаатдор бўлади холос.


Қўл териси парваришининг 7 қоидаси | Beka.uz\nпайшанба, 2015 Январ 08 Мухлиса Хакимова\nЎзингиз учун вақт топинг! Ёзда турли мева сабзавотларни истеъмол қилиб, офтоб нурида тобланганман, организм учун керакли миқдорда витаминлар тўпладим, деган хаёл сизни чалғитмасин. Худди қиш ва баҳор сингари кузда ҳам қўл териси парваришга мухтож бўлади. Кичик идишга солинган сувга қўлларингизни тиқиб ўтирсангиз, анчайин фойдалидир. Бунинг учун 1 ош қошиқ мойчечак 1 литр қайнаган сувда дамланади. Мазкур дамлама қўл терисини юмшатиб, яллиғланишларни даволайди.\nПилинг! Пилинг одатда, 2 босқичдан иборат бўлади: Қўлдаги қадоқларни юмшатиб, тушириш ва терининг янгилаш жараёнини тезлаштиради. Пилингдан кейинг муолажаларга тайёрланиш. Пилингдан сўнг қўлланган озиқлантирувчи ва парваришловчи ниқоблар яхши фойда беради. Пилингни махсус ҳамда уй шароитида тайёрланган скраблар ёрдамида бажариш мумкин. Қўл терисининг пилинги учун енг яхши воситалар бу туз ва шакар хисобланади. Масалан, шакарни асал билан аралаштириб, ўзингизга ёққан бироз эфир мойидан қўшишнинг ўзи кифоя. Скраб тайёр! Қўл териси учун махсус скрабларни танлаётганда эътиборли бўлинг. Скраб таркибидаги терини тозалайдиган зарралар жуда хам майда бўлиши лозим, шунда тери камроқ шикастланади.\nВақти тиғиз аёллар нима қилсин? Энг осон йўли бу – хафтасига бир марта уйқуга ётишдан аввал озиқлантирувчи ёки парваришловчи кремни қўлингизга қалин қилиб суриб, пахтали матодан қўлқоп кийишдир.\nҲимоялаймиз! Озиқлантирувчи кремдан юпқа қилиб қўлларга суриш ташқи мухит таъсиридан терини ҳимоялайди. Агар салқин ҳавода узоқ юришингиз еҳтимоли бўлса, қўлларингизга албатта қўлқоп кийинг. Унутманг, қўлқоп – қорбўрон ўйнаш учун емас, балки қўлларни совуқдан химоялаш учун жуда зарур.\nҚўллар нега музлайди? Қўлларнинг музлаши жиддий муаммо бўлмагани билан оппоқ кафт ва кўк тусга кирган тирноқлар ҳаммага ҳам ёқавермайди. Майда қон томирлари – капиллиярларнинг қон айланиши бузилса, қўллар ўз-ўзидан музлайди. Бундан ташқари, асабийлик, инфекцион касалликлар оқибати, руҳий ҳолатнинг ўзгариши, гемоглабин пастлиги ва аёлларнинг жинсий аъзоларидаги касалликларда ҳам бу ҳолат кузатилиши мумкин. Қўлларнинг сурункали музлашида шифокорга мурожаат қилиш тавсия этилади.\nПарваришлаймиз! Парваришловчи воситаларни сотиб олишингиз ва уйда ўзингиз ҳам тайёрлашингиз мумкин. Масалан, 1 та тухум сариғига 1 ош қошиқ лимон шарбати, асал ҳамда зайтун ёғи қўшилади. Бу ниқоб қўл терисини озиқлантириш ва оқартириш хусусиятига эга. Тайёр ниқобни қўл терисига 15 дақиқага суртиб, илиқ сувда ювиш тавсия этилади.\nТери кўчиши! Аввало, витаминлар етишмаслиги, организмда гормонал мувозанат бузилиши ҳамда ташқи муҳитнинг салбий таъсирларига қарши курашиш лозим. Биринчи ва иккинчи сабабларни шифокор даволаса, учунчи омилни ўзингиз ҳам енга оласиз. Қўл терисини қуритишга мойил атир совунлар, кир ювиш кукунлари ҳамда идиш ювишга мўлжалланган гелларнинг сифатлисини ҳарид қилинг. Маиший тозалаш воситалари таркибидаги ишқорли моддалар тери учун хавфли. Мутахассислар бежиз кир ёки идишларни ювишда резина қўлқоплардан фойдаланинг, дейишмайди. Бу тавсия сиз учун эриш туюлса-да, унга амал қилганингиз маъқул. Қўлларни ювгандан сўнг, албатта, қуруқ қилиб артишга одатланинг.


ВИЖДОН ЭРКИНЛИГИ ВА ДИНИЙ ТАШКИЛОТЛАР ТЎҒРИСИДА — Zamaxshariy.uz\nДавлатимиз Раҳбари томонидан диний бағрикенглик, миллатлараро тотувлик муносабатларини мустаҳкамлаш борасида мақтанса арзигулик ишлар амалга оширилмоқда. Ўзбекистон Республикасида барча фуқаролар бир хил ҳуқуқ ва эркинликларга эга бўлиб, жинси, ирқи, миллати, тили, дини, ижтимоий келиб чиқиши, эътиқоди, шахсий ва ижтимоий мавқеидан қатъий назар қонун олдида тенгдирлар.\n“Виждон эркинлиги ва диний ташкилотлар тўғрисида”ги Ўзбекистон Республикаси қонуни қонунчилик палатаси томонидан 2021 йил 4 майда қабул қилинди. Сенат томонидан 2021 йил 26 июнда маъқулланиб 5 июль куни Президент томонидан тасдиқланди. Ушбу қонуннинг янги таҳририга вилоятимиздаги 150 дан ортиқ диний соҳа ходимлари томонидан илиқ қаршиланди. Ушбу қонуннинг мақсади виждон эркинлигини таъминлаш соҳасидаги муносабатларни шунингдек диний ташкилотлар фаолиятини тартибга солишдан иборат. Виждон эркинлиги бу фуқароларнинг хоҳлаган динга эътиқод қилиши ёки хеч қайси динга эътиқод қилмаслик ҳуқуқидир. Фуқаро динга эътиқод қилишга ёки эътиқод қилмасликка, ибодатларда диний расм – русумлар ва маросимлардан иштирок этишга ёки иштирок этмасликка, диний таълим олишга нисбатан ўз муносабатини белгилаётганда уни у ёки бу тарзда мажбурлашга йўл қўйилмайди. Биринчидан, қонун асосида диний ташкилотларни рўйхатдан ўтказиш ва тугатиш билан боғлиқ тартиб соддалаштирилиб, бу борада муҳим янгиликлар жорий этилмоқда. Хусусан, маҳаллий диний ташкилотлар жумладан масжидлар ва бошқа конфессияларнинг ибодатхоналарини ташкил этиш бўйича ташаббускор фуқаролар сони икки баробар камайтирилиб 50 нафардан кам бўлмаган этиб белгиланди. Шунингдек, диний ташкилотнинг марказий бошқарув органи ва диний таълим муассасаларини тузиш учун ҳам 100 нафар ташаббускор бўлиши ҳақидаги талаб бекор қилинди. Диний ташкилотни Давлат рўйхатидан ўтказиш хизматлари тўлиқ электрон шаклда инсон омилисиз амалга оширилиши жорий этилди. Рўйхатдан ўтказувчи Адлия идораларига тақдим этиладиган ҳужжатлар сони кескин қисқартирилди ва ортиқча бюрократик тўсиқлар бартараф этилди.\nАмалдаги қонунчилик ҳужжатларида ибодат либоси тушунчасининг ҳуқуқий тарифи мавжуд эмаслиги сабабли жамоат жойларида ибодат либосида юришга тақиқ қонундан чиқариб ташланди. Диний ташкилотни тузиш учун талаб этиб келинган маҳалла фуқаролар йиғинлари розилигини олиш тартиби бекор қилинди. Диний ташкилот тузиш ташаббускорлари ортиқча хат – ҳужжатларни йиғишдан холос бўлдилар. Вояга етмаганларни уларни хоҳиш – иродасига, ота – онасининг ёки қонуний вакилларининг хоҳиш – иродасига зид тарзда диний ташкилотларга жалб этишга йўл қўйилмайдиган бўлди. Фуқароларнинг конститутциявий ҳуқуқ ва эркинликларини камситиш, урушни, миллий, ирқий, этник ёки диний адоватни тарғиб қилиш фуқароларнинг соғлиги ва аҳлоқига тажовуз қилиш фуқаролар тотувлигини бузиш вазиятни беқарорлаштирувчи туҳматдан иборат уйдирмаларни тарқатиш, аҳоли ўртасида саросима уйғотиш ҳамда шахс, жамият ва давлатга қарши қаратилган бошқа ҳаракатлар содир этиш мақсадида диндан фойдаланишга йўл қўйилмайди. Чет эл фуқаролари ва фуқаролиги бўлмаган шахслар Ўзбекистон Республикаси фуқаролари билан тенг равишда виждон эркинлиги ва динга эътиқод қилиш эркинлиги ва диний ташкилотлар тўғрисидаги қонунчиликни бузғунчилик учун қонунда белгиланган тартибда жавобгар бўлади. Расмий ҳужжатларда фуқароларнинг динга нисбатан муносабатини кўрсатишга йўл қўйилмайди.\nЎзбекистон Республикасида таълим тизими диндан ажратилгандир. Таълим тизимининг ўқув дастурларига диний фанлар киритилишига (Бундан диний таълим муассасалари мустасно) йўл қўйилмайди. Ўзбекистон Републикаси фуқароларининг дунёвий таълим олиш ҳуқуқи, уларнинг динга бўлган муносабатидан қатъий назар таъминланади. Ҳар ким диний таълим муассасаларида профессионал диний таълим олиш ҳуқуқига эга. Диний таълим муассасаларида ўқишга фуқаролар қонунчиликка мувофиқ умумий ўрта, ўрта махсус таълим ёки профессионал таълим олгандан кейин қабул қилинади. Диний профессионал таълим олган шахслар диний таълим муассасаларида диний фанларни ўқитиш фаолияти билан шуғулланиш ҳуқуқига эгадирлар. Ўзбекистон қадимдан турли миллат ва элат ҳамда канфессия вакиллари ўзаро тинч – тотув яшаб ўз диний ибодат ва расм–русумларини эмин – эркин бажариб келган, бағри кенг диёр сифатида қадрланади.\nЎМИ Хоразм вилояти вакили Х.Абдуллаев\nPrevious Post:ДИНИМИЗДА ҚИЗЛАР ТАРБИЯСИ\nNext Post:ВИЖДОН ЭРКИНЛИГИ ИНСОН ЭРКИНЛИГИДИР


22 май 2022, Тошкент вақти: 05:53\nЎзбекистонда почта тизимини даромад келтирадиган соҳага айлантириш зарур, хусусий операторлар билан ҳамкорликни йўлга қўйиш, қўшимча хизматларни тақдим этиш орқали почта бўлимлари даромадини ошириш мумкин. Бу ҳақда президент Шавкат Мирзиёев 5 октябрь куни миллий почта тизимини ислоҳ қилиш масалалари бўйича ўтказилган йиғилишда билдирган.\nПрезидент матбуот хизматининг маълум қилишича, йиғилишда ҳозирги кунда электрон савдо ривожланаётгани, интернет орқали сотиб олинган товарни эгасига етказиб беришга доим талаб борлиги урғуланган.\nПрезидентга кўра, Ўзбекистонга кириб келган халқаро ташувчи компанияларнинг ҳудудларда филиаллари йўқ. Бу имкониятлардан оқилона фойдаланиб, почта жўнатмалари ва маҳсулотларни якуний манзилга етказиб беришни йўлга қўйиш яхши самара беради.\nЙиғилишда якуний манзилга етказиш тизимини туманларда тажрибадан ўтказиб, келгуси йил 1 мартдан вилоят марказларида, 1 июлдан мамлакат бўйича жорий этиш режаси белгиланган. Бунинг учун жўнатмаларни қабул қилиш, саралаш ва онлайн кузатиш имконини берувчи автоматлашган ахборот тизимини ишга тушириш кераклиги таъкидланган.\nШунингдек, шу йил якунигача миллий онлайн савдо майдончасини жорий этиш бўйича топшириқ берилган. Бу тизим орқали тадбиркорлар ишлаб чиқарган маҳсулотини республика бўйича савдога чиқаради, миллий оператор уларни манзилига етказиб беради. Бунда “Ўзбекистон почтаси” харидор ва сотувчи ўртасида кафил бўлади. Шу мақсадда келгуси йили Тошкент шаҳрида логистика марказини ташкил этиш зарурлиги қайд этилган.\n“Соҳа даромадини таъминлаш учун яна бир манба – унча мураккаб бўлмаган давлат хизматларини почта бўлимларида ҳам йўлга қўйиш. Шу нуқтаи назардан, “Ўзбекистон почтаси” АЖнинг олис ҳудудлардаги 300 та бўлинмасида 13 хил давлат хизмати кўрсатишни ташкил этиш бўйича топшириқ берилди. Шунингдек, дастлаб Сергели, Янгиқўрғон ва Тошкент туманларидаги почта бўлинмаларида нақд пул инкассацияси, пластик карта амалиёти каби банк хизматларини жорий этиш вазифаси қўйилди”, дейилади хабарномада.\nЙиғилишда йиллар давомида эътибор берилмагани оқибатида Ўзбекистонда почта хизматининг ўрни пасайиб кетгани, сўнгги ўн беш йилда 1 минг 300 та почта бўлинмаси ёпилгани, ўтган йили хориждан келган 6 минг тонна жўнатмаларнинг атиги 10 фоизи, курьерлик хизматларининг 30 фоизи миллий почта ҳиссасига тўғри келгани танқид қилинган.


Овқатланиш - Бу нима? - Онлайн Тиббий Энциклопедия MedLife.Uz\nОвқатланиш – организмнинг ҳаёт фаолиятини таъминлаш, саломатлик ва иш қобилиятини сақлаб туриш учун зарур озиқ моддаларни ўзлаштириш жараёни. Киши тартиб билан тўғри овқатланса, касалликларга камроқ чалиниб, уларни осон енгади. Тўғри овқатланиш барвақт қариб қолишнинг олдини олишда ҳам муҳим аҳамиятга эга. Меъда-ичак, юрак-томир касалликлари ва бошқа(лар) касалликларда алоҳида тузиладиган рацион ҳамда овқатланиш тартиби даво шартларидан ҳисобланади (қ. Парҳез билан даволаш).\nОвқат организмнинг уйғун равишда ривожланиши ҳамда бир меъёрда ишлаб туришини таъминлай оладиган бўлиши керак, бунинг учун овқат рационининг миқдори ва сифати, кишининг касб-кори, ёши, жинсига тегишли эҳтиёжларга монанд келиши лозим. Организмнинг физиологик эҳтиёжлари турли шарт-шроитларга боғлиқ. Буларнинг кўпчилиги доимо ўзгариб туради. Шу сабабли ҳаётнинг ҳар бир фурсати учун аниқ тўғри келадиган овқат бўлиши амалда мумкин эмас. Бироқ Одамда махсус регулятор (бошқарув) механизмлар бўлиб, улар мазкур пайтда ўзига керакли миқдордаги зарур озиқ моддаларни ёйилган овқатдан ажратиб олади ва ўзлаштиради. Лекин организмдаги мослаштирувчи регулятор қобилиятларнинг ҳам маълум чегараси бор; болалар ва кемаларда улар анча чекланган. Бундан ташқари, бир қанча озиқ моддалар, масалан, витаминлар, алмаштириб бўлмайдиган аминокислоталарни (қ. Оқсиллар) одам организми моддалар алмашинуви жараёнида ҳосил қила (синтезлай) олмайди. Бу моддалар организмга овқат билан тайёр ҳолда кириб туриши керак, акс ҳолда, сифатсиз овқатланиш натижасида касалликлар пайдо бўлади.\nОвқатланиш жараёнида организм ҳаёт фаолияти учун муҳим озиқ моддалар (оқсил, ёғ, карбонсув, витаминлар, минерал тузлар)ни олиб туради. Булар эса ўзлаштирилиши жараёнида организмнинг энергияга бўлган эҳтиёжини қондириб боради. Бирор хил озиқ-овқат маҳсулоти организмда ўзлаштирилганида ажралиб чиқадиган энергия миқдори шу маҳсулотнинг калориясидир. Турли озиқ моддалар ва энергияга бўлган эҳтиёж одамнинг ёши, жинси ҳамда меҳнат тарзига қараб ҳар хил бўлади. Меҳнат фаолияти характерини ҳисобга олган ҳолда овқат рационини тўғри тузиш учун овқатланиш гигиенаси соҳасидаги мутахассис олимлар катта ёшдаги кишиларнинг ҳаммасини 4 гуруҳга бўлишади. Биринчи гуруҳга жисмоний куч сарф қилмайдиган ёки кам жисмоний куч сарфлаб ишлайдиган кишилар: ақлий меҳнат ходимлари, ишда асабига зўр келадиган ходимлар; бошқариш пультларнинг ходимлари: диспетчерлар, барча хизматчилар киради. Иккинчи гуруҳга механизацилаштирилган корхона ходимлари ва жисмоний зўриқмасдан ишловчи ходимлар: ҳамширалар, санитаркалар, сотувчи, алоқачи, тикувчи, автоматлаштирилган жараёнларда банд ишчилар ва бошқа(лар) киради. Учинчи гуруҳга меҳнат шароитлари қисман механизациялаштирилган корхоналар ва хизмат кўрсатиш соҳасида анча жисмоний куч сарфлаб ишлайдиган ходимлар, станокчи, тўқувчи, пойабзалчи, метро поезди, автобус, трамвай, троллейбусларнинг ҳайдовчилари, умумий овқатланиш корхоналари ходимлари (маъмурий бошқарма аппаратидан ташқари) ва бошқа(лар) киради. Тўртинчи гуруҳга ярим механизациялаштирилган ёки механизациялаштирилмаган корхоналарда ўртача оғир ва оғир меҳнат қиладиган ходимлар: қон ишчилари, шахтёрлар, юк автомобиллари ҳайдовчилари, металлурглар, темирчилар, қишлоқ хўжалиги ходимлари ва механизатолар, ёғоч тайёрлашда банд бўлган ишчилар ва бошқа(лар) киради. Овқат рационини тўғри тузиш учун, албатта, озиқ-овқат маҳсулотларининг кимёвий таркибини билиш лозим.\nОқсиллар овқатнинг энг муҳим таркибий қисмидир. Овқатда оқсиллар етишмаса, организм юқумли касалликларга кўпроқ мойил бўлиб қолади, қон яратилиши сусаяди, ўсиб келаётган организмнинг ривожланиши осонлашади, нерв тизими, жигар ва бошқа(лар) аъзолар фаолияти бузилади, оғир касалликлардан кейин ҳужайраларнинг тикланиши қийинлашади, шунингдек, рационда оқсилларнинг ортиқча бўлиши ҳам организмга зиён. Овқатланишнинг Ўзбекистонда қабул қилинган физиологик меёрларида рациондаги умумий капорияларнинг 14 % чаен оқсиллар ҳисобига копланадиган бўлиши тавсия этилган.\nЎсимлик маҳсулотлари – дон, дуккакллар, картошка ва бошқа(лар) организмни оқсиллар билан таъминлаб турадиган қимматли ва муҳим мабадир.\nГўшт ва балиқда бўладиган азотли эстрактив моддалар овқатланишда жуда муҳим аҳамиятга эга. Гўшт ва балиқ шўрваларида экстрактив моддалар мавжудлиги кўпроқ ҳазм ширалари ишланиб чиқиши ва овқатнинг яхши ҳазм бўлишига ёрдам беради.\nКарбонсувлар. Нормал ҳаёт фаолияти учун зарур энергиянинг ярмидан кўпроғини одам организми карбонсувлардан олади. Улар, асосан, ўсимликлардан олдинадиган маҳслотларда бўлади. Карбонсувлар нон, ёрмалар, картошкада крахмал ва қанд ҳолида, қандолат маҳсулотлари, ширин меваларда эса қанд ҳолида кўп учрайди. Нерв тизими, мушаклар, юрак, жигар ва бошқа(лар) аъзолар фаолиятида карбонсувлар муҳим роль ўйнайди.\nЁрмалар, макарон ёки дуккаклилардан тайёрланган, картошка ёки сабзавотлардан пишрилган таом ва гарнирдан кунига икки маҳал еб туриш, 400-500 г нон ва 90-100 г атрофида қанд ҳамда ширинликлар истеъмол қилиш катта ёшли одамнинг карбонсувларга бўлган суткалик эҳтиёжини бемалол қондиради.\nЎсимлик маҳсулотларида организмни энергия билан таъминлаб турадиган карбонсувлар билан бирга озиқ ҳисобланмайдиган карбонсув – клетчаткалар ҳам бўлади. Клетчатка тахм. 25 % миқдорида ўзлаштирилиб, овқат рационда энергия манбаи сифатида амалий аҳамияти йўқ. Бироқ у ичакнинг нормал ишлашига ёрдам беради: ичак деворларига таъсир этиб, уларни ҳаракатга келтиради – ичак перистальтикасини кўзғатади. Клетчаткаси йўқ овқат ейилганда перистальтика сусайиб ич кетиши мумкин.\nКиши ҳар куни сариқ мағиз буғдой нон, жавдар нон, сабзавотлардан тановул қилиб туриши керак, Ҳўллигича ва хомлигича ейладиган сабзавот ва мевалар жуда фойдали, шунингдек, уларда пектин моддалар ҳам бор. Бу моддалар карбонсувлар тоифасидан бўлиб, озиқли қийматга эга. Уларнинг овқат ҳазм бўлишидаги асосий аҳамияти перистальтикани кучайтириб, ичакнинг яхшироқ бўшалиб туришига ёрдам беришидир.\nЁғлар организмни энергия билан таъминлаб турадиган тайёр ёнилғи материалидир; улар организм томонидан оқсиллар, баъзи минерал тузлар, шунингдек, ёғда эрийдиган витаминларнинг нормал ўзлаштирилиб бориши учун ҳам зарур. Овқат рационида ёғлар бўлиши томнинг мазасини яхшилайди ва иштаҳани очади.\nОвқат билан бирга қабул қилинадиган ёғлар организмда қисман ёғ заҳираси ҳосил қилишга сарфланади. Ёғларга бўлган эҳтиёжнинг қондирилиши ёғнинг тури ва сифатига боғлиқ. Ҳайвон ва ўсимлик ёғлари бир-бирининг ўрнини боса олади. Овқат рационидаги ёғлар меъёри одамларнинг ёши, меҳнат фаолияти ва иқлимий хусусиятларга қараб белгиланади. Ўзбекистон аҳолиси учун таклиф этилган овқат меъёрларида калорияларнинг 30 % ини ёғлар ҳисобига қондириш кўзда тутилган. Суткалик овқат рационидаги ёғларни нормалашда ҳар 1000 ккал та 35 г ёғ мўлжалланади.\nОвқат рационига кирадиган ёғларнинг сифат таркиби маълум аҳамиятга эга. Овкатга ҳар хил ҳайвон, парранда ва балиқлар ёғи, шунингдек, ўсимлик мойи қўшиш фойдали. Кунлик рационда 70-85 г ча ҳайвонлар ёғи (шулардан, 40 грамми табиий ҳолда, қолгани ҳар хил озиовқат, табиий маҳсулотлар таркибида) бўлиши лозим. Овқат рациони таркибига баъзи ёғсимон моддалар – холестерин ва лецитин ҳам киради.\nҲайвонлар ёғи, тухум сариғи, балиқ тухми (увилдириқ), мия, жигар, буйракларда кўп миқдорда бўладиган холестерин организмнинг ҳаёт фаолиятида, хусусан, нерв тизими фаолиятида катта роль ўйнайди. Лецитин таркибида фосфор ва холин борлиги туфайли бу модда хлестериннинг биологик антагонисти ҳисобланади. Лецитин ўсиб келаётган организмнинг ривожланиши, қон яратилишини рағбатлантиради, нерв тизими, жигар фаолиятига фойдали таъсир кўрсатади, организмнинг заҳарли моддаларга кўрсатадиган қаршилигини кучайтириб, ёғларнинг сингишини яхшилайди, атеросклерознинг пайдо бўлишига тўсқинлик қилади. Гречиха ёрмаси, салат, буғдой кепги таркибида талайгина лецитин бор. Қон ва тўқималарда нормал миқдорда суюқлик сақлаб туриш учун ош тузи бўлиши шарт, у сийдик ажралиб чиқишига, нерв тизими фаолиятига, қон айланишига таъсир қилади, меъда безларида хлорид кислота ҳосил бўлишида иштирок этади.\nМинерал тузлар организмдаги барча тўқималар таркибига киради ва организмнинг ҳаёт фаолияти жараёнида тўхтовсиз сарфланиб боради. Одам хилма-хил овқатлар истеъмол қилса, организмнинг минерал тузларга бўлган эҳтиёжи тўла-тўкис қондириб борилади. Бундай тузлар орасида ош тузи муҳим ўрин тутади. Қон ва тўқималарда нормал миқдорда суюқлик сақлаб туриш учун ош тузи бўлиши шарт, у сийдик ажралиб чиқишига, нерв тизими фаолиятига, қон айланишига таъсир қилади, меъда безларида хлорид кислота ҳосил бўлишида иштирок этади.\nСуяк скелети одам гавдаси оғирлигининг тахминан 1/2-1/3 қисмини ташкил этади, сякларнинг 2/3 қисми эса минерал тузлардан ташкил топган. Одам организмида бўладиган жами кальцийнинг 99 % суяк тўқимаси таркибига киради: қолган 1 % кальций моддалар алмашинувига тааллуқли хилма-хил жараёнларда иштирок этади. Кальций тузлари деярли барча озиқ-овқат маҳсулотларида бор, лекин одам организми уларни ҳамма маҳсулотлардан ҳам ўзлаштириб олавермайди. Организмни зарур миқдорда кальций тузлари билан таъминлаб туриш учун овқат рационига таркибида организмга яхши сингадиган кальций кўп маҳсулотлар: сут ва сут маҳсулотлари, пишлоқ, тухум сариғи ва бошқа(лар)ни қўшиш керак.\nФосфор суяк тўқимасининг ҳосил бўлишида иштирок этиш билан бирга, бутун организмнинг ҳаёт фаолиятида ҳам муҳим ўрин тутади. Нерв тўқимаси таркибига кўпгина миқдорда фосфор киради, шунинг учун у нерв тизимининг нормал ишлаб туришида катта аҳамиятга эга. Деярли барча озиқ-овқат маҳсулотларида фосфор тузлари бор, ёнғоқ, нон, ёрмапар, гўшт, мия, жигар, балиқ, тухум, пишлоқ, сутда фосфор кўп.\nМагний тузлари юрак-томир тизимининг нормал ишлаб туришини таъминлайди. Бу тулар кекса кишиларга, айниқса, зарур, чунки организмдан ортиқча миқдор холестеринни чиқариб ташлашга ёрдам беради. Магний тузлари кепакда, жайдар ундан ёпилган нонда, гречиха, арпа ёрмаларида, денгиз балигида кўп.\nКалий тузлари юрак-томир тизимининг нормал ишлаб туришини таъминлашда, айниқса, муҳим, чунки у сийдик ажралишини кучайтиради. Юрак касалликлари, гипертония касаллиги билан оғриган кишиларга қовоқ, тарвуз, олма, баргак, майиз еб туриш тавсия этилади, чунки улар таркибида талайгина калий тузлари бор.\nОрганизмнинг темир ва мисга бўлган эҳтиёжи жуда кам, суткасига граммнинг мингдан бир улушига тўғри келади, лекин бу элементлар қон яратилишида муҳим роль ўйнайди; йодга бўлган эҳтиёж ҳам ниҳоятда кам, лекин озиқ-овқат маҳсулотларида йод бўлмаса, қалқонсимон без фаолияти бузилиб, эндемик буқоқ касаллиги вужудга келади. Микроэлментларга кирадиган кобальт тузларининг қон яратилишида роли катта; кобальт витамин В12 таркибига киради. Нўхат, лавлаги, қизил смородина, қулупнайда кобальт тузлари кўп бўлади.\nСув озиқ моддаларнинг организмда сарланишида энергия ҳосил қилмаса ҳам, лекин сувсиз ҳаёт йўқ. Овқат рационида зарур миқдорда суюқлик бўлса, овқатнинг ҳажми (оғирлиги) керакли даражага етади ва тўйганлик ҳисси вужудга келади. Сувга бўлган суткалик эҳтиёж тана оғирлигининг ҳар 1 кг вазнига 340 мл ни, яъни тахминан 2,5 л ни ташкил этади. Шу норманинг талайгина қисми (1 л га яқини) озиқ-овқат маҳсулотларида бўлади. Кишининг сувга бўлган эҳтиёжи иқлим шароитларига ва жисмоний ишнинг оғир-енгиллигига боғлиқ.\nВитаминлар рационнинг жуда муҳим ва ўрнини босиб бўлмайдиган таркибий қисмидир. Улар организмнинг нормал ҳаёт фаолиятини таъминлаб туради, бошқа озиқ моддаларнинг ўзлаштирилиши жараёнида иштирок этади; организмнинг ташқи муҳитдаги турли зарарли таъсиротларга кўрсатадиган қаршилигини кучайтиради, одамнинг меҳнат қобилиятини оширади (қ. Витаминлар).\nРационда таркиби хилма-хил озиқ-овқат маҳсулотларининг бўлиши ва овқатнинг тўғри пиширилиши витаминларни сақлаб қолишга имкон беради. Оғир жисмоний меҳнатда, ҳомиладорлик даврида, шим. р-нларда яшаганда витаминларга талаб кучаяди. Бунда витамин препаратлари истеъмол қилиб туриш зарур.\nОвқатнинг ҳазм бўлиши маҳсулотлар тури ва овқатнинг нечоғли хилма-хил бўлишига боғлиқ. Ҳайвон маҳсулотлари яхши ҳазм бўлади, бунда оқсилларнинг ўзлаштирилиши алоҳида аҳамиятга эга. Нон, ёрмалар, сабзавот ва мевалар оқсилларига қараганда гўшт, балиқ, тухум ва сут маҳсулотларининг оқсиллари яхши ўзлаштирилади. Тўғри овқатланишнинг энг муҳим омили овқатнинг хилма-хил бўлшидир. Бир хил овқат кўнгилга уриб, яхши сингмайди. Овқат гўшт, нон ва ёрмалардан иборат бўлса, таркибидаги оқсилларнинг ўртача 75 % ўзлаштирилади, агар овқатга сабзаволар қўшилса, оқсилларнинг ўзлаштирилиши 85-90 % га етади. Масаллиқлар тўғри пишириб майдаланганда озиқ моддалар яхши ҳазм бўлади.\nОвқатланиш тартиби кунига неча маҳал ва қанча вақт оралатиб овқатланиш, суткалик рацион калорияларининг овқатланиш маҳаллрига тақсимланишидан иборат. Кунига 4 маҳал овқатланиш мақсадга мувофиқ, чунки бунда ҳазм йўли бир маромда ишлайди ва ҳазм шраларининг кучи расо бўлиб, овқат батамом қайта ишланади. Доим бир вақтда овқатлаганда меъда шираси бирмунча фаол ажралади. Овқатнинг нормал ҳазм бўлишида унинг исиқ-совуқлиги ҳам муҳим аҳамиятга эга.\nКекса кишилар овқати. 60 ва ундан катта ёшдаги кишиларда моддалар алмашинуви жараёни бирмунча сусаяди. Уларда ўрта яшар кишилардагига қараганда овқат калориялари ва қабул қилинадиган оқсиллар, ёғлар ҳамда карбонсувларга бўлган эҳтиёжнинг ўзгариб қолиши ҳам ана шундан.\nКиши қариганда сергўшт шўрвалар, қайлларни (овқат ҳазм қилиш, юрак-томир, сийдик ажратиш тизимлари иши учун қулай шароит яратиш ҳамда сув-туз алмашинувини меъёлаштириш мақсадида), таркибида холестерин кўп масаллиқлар (тухум сариғи, мия, жигар ва бошқа(лар)) ҳамда қийин эрийдиган ёғлар (кўй ёғи ва бошқа(лар))ни кам истеъмол қилиши ёки овқатга ишлатмаслиги керак. Зарур миқдордаги ҳайвон оқсиллари ва ёғларни кўпроқ сут маҳсулотлари ҳисобига олиб туриш мумкин. Сабзавот ва меваларни хомлигича еб туриш фойдали. Ош тузи миқдорини ҳам чеклаш зарур. Қариганда овқатланиш тартибини кескин ўзгартирмаш ўз вақтида овқат еб туриш муҳим. Овқатни пишришга ҳам эътибор бериш лозим. Қовурилган, дудланган, тузланган ва сиркаланган таомларни кам истеъмол қилиш тавсия этилади.\nҲомиладор аёл ва эмизикли она овқати. Ҳомиладорлик оқсиллар, қисман ёғлар, кальций, фосфорга бўлган эҳтиёж ортади. Ҳомиладор аёл бажараётган ишининг характерига ва вазнига қараб суткасига 100-120 г, асосан, осон сингадиган ва тўла қимматли оқсил қабул қилиши, шунинг, тахм. 65 г ҳайвон оксиди бўлиши, сут, творог, пишлоқ, балиқ, гўшт (гўштнинг ёғсиз ҳидини қайнатиб пишириган ҳолда) истеъмол қилиш лозим. Ҳар куни сут ичиб туриш ҳомиладор аёл организмини зарур миқдордаги оқсил, кальций ва фосфор б-н таъминлаб боради. Ҳомиладор аёл овқати витаминларга ҳам бой бўлиши керак. Улар организми кўпроқ темир моддасига муҳтож бўлади. Жигар, тухум сариғи, ошкўклар, мевалар темирга, айниқса, бой. Ҳомиладорлик даврида ош тузини ортиқча истеъмол қилмаслик, семиришга мойил аёллар эса ёғ, карбонсувларни камроқ истеъмол қилиши зарур.\nЭмизикли она ҳомиладорлик давридагига қараганда бирмунча кўпроқ овқат ейиши, ичиладиган сут миқдорини ошириш, тухум, сариёғ, пишлоқ, сабзавот, меваларни кўпроқ еб туриши лозим.\nКўпгина корхона ва муассасаларда шифобахш-профилактик овқатлар бериш жорий этилган. Овқатланишнинг бу усули организмни мустаҳкамлайди, ташқи муҳитнинг нохуш омилларига бўлган қаршилигини оширади, моддалар алмашинуви меъёрлашади, тизимлар фаолияти яхшиланади; и. ч. даги зарарли чиқиндиларнинг меъда-ичакларда сўрилиши камаяди, уларнинг организмдан чиқиб кетиши кучаяди в ҳ. қ. Ана шу мақсадларни кўзда тутиб махсус рацион тузилган. Шифобахш-профилактик овқатлар и. ч. корхоналарининг ошхналарида ёки маъмурият билан келишиб, махсус парҳез таомлар ошхоналарида тайёрланади.


“Барселона” хорватиялик футболчи билан шартнома муддати борасида келиша олмаяпти\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Барселона” хорватиялик футболчи билан шартнома муддати борасида келиша олмаяпти\t15:41, 18 ноябрь\t“Барселона” жамоаси ва “Шахтёр” клуби ҳимоячиси Дарио Срна ўртасидаги музокаралар берк кўчага бориб қолди. Томонлар шартнома муддати борасида келишувга эриша олмаяпти. Бу ҳақда “Championat.com” хабар бермоқда.\nМаълум бўлишича, 34 ёшли хорватиялик футболчи “Барселона” таклиф қилаётган “0,5+1” шаклдаги шартнома имзолаш ниятида эмас. Срна каталонияликлар билан 3 йиллик шартнома имзоламоқчи.\n“Барселона” Дарио Срнани қишда клуб сафини тарк этадиган Алейкс Видальга ўринбосар сифатида кўрмоқда.


Европа Иттифоқи Россиядан кўмир етказиб беришга эмбаргони маъқуллади - zarnews.uz\nЕвропа Иттифоқига аъзо 27 давлат вакиллари Россиянинг Украинага бостириб киришига жавобан санкцияларнинг бешинчи босқичи доирасида Россиядан кўмир етказишга эмбарго жорий этишга ва Европа Иттифоқи портларини Россия кемалари учун ёпишни маъқуллади.\nБу ҳақда ЕИ Кенгаши хабар берди. Шунингдек, у Россияга қурол экспорт қилишни тақиқлайди. Чекловлар Россия юк ташиш, айрим рус товарлари, хусусан, юқори технологияли товарлар импортига таъсир қилади ва бир қатор Россия банк активлари музлатилади. Санкция рўйхатига тадбиркорлар, журналист ва ҳарбийлар киритилган.\nАввалроқ Европарламент Россиядан газ, нефть ва кўмир импортига эмбарго жорий этишга чақирган эди. Европарламент резолюциялари Европа Иттифоқи ижроия инстанциялар учун мажбурий эмас. Европарламент депутатлари Европа Иттифоқи Кенгашидан давомли Россия агрессияси кучайишига жавобан кейинги қаттиқ санкцияларни қабул қилишга чақирди, дейилади ҳужжатда.\nТеглар: Россия Европа Иттифоқи\n“Украинага зудлик билан Европа Иттифоқига номзод мақоми берилсин”\nЕвроиттифоқ Молдовага ҳарбий ёрдам кўрсатишга қарор қилди\nТурклар Европа бефарқлигидан ғазабда: "Бу нимаси? Болгарлар ЕИда, грузинлар ЕИда. Фақат биз эмас... куляпсизми?"


Ahlisunnat.uz | Суҳбатлар\nБош саҳифа / Суҳбатлар\nАҳли суннатнинг раиси имоми Аъзам\nИмоми Аъзам ҳазратлари аҳли суннатнинг раисидирлар. Асл исми Нуъмон. 80 (м.699) йили Куфада туғилиб, 150 (м.767) йили 6 майда Бағдодда шаҳид этилди.\nФиқҳ илмларини, аҳли суннат эътиқодини жамлаган имоми Аъзам ҳазратлари буларни юзлаб талабаларига ўргатиб, китобларга ёзилишига сабаб бўлдилар.\nТеран илми, ўткир ақли, зуҳд-тақвоси, ҳилми, салоҳияти ва сахийлиги юзлаб китобларда ёзилиб, баён этилган.\nНотўғри фатво берган киши хоиндир!\nЯҳё бин Абул-Хайр Имроний ҳазратлари шофиий фиқҳ олимидир. 489 (мил.1096) йили Ямандаги Жанадда туғилди. Шу ердаги машҳур олимлардан дарс олди. Яманнинг кўзга кўринган Шофиий олимларидан бири бўлди. Ундан ҳам бир неча олимлар дарс олди. 558 (мил.1163) йили Жанадда вафот этди. Яҳё бин Абул-Хайр Имроний ҳазратлари айтдиларки:\nДиний мавзуларда билмасдан туриб гапиришнинг гуноҳи оғир.\n“Мусулмонлар 73 фирқага ажралади!”\nИмоми Раббоний мужаддиди алфи соний Аҳмад Форуқий Сарҳандий ҳазратлари биринчи жилд 80-мактубида шундай деганлар:\nҲадиси шарифда мусулмонларнинг етмиш уч фирқага ажралиб кетишлари билдирилган. Шу етмиш уч фирқадан ҳар бири исломга энг мос равишда яшаётган бизмиз деб даво қилиб, жаҳаннамдан қутулиши хабар берилган фирқа ўзлари эканлигини айтишмоқда. "Мўминун" сураси эллик тўртинчи ва "Рум" сурас ўттиз иккинчи оятида маолан “Ҳар бир фирқа тўғри йўлда эканлигини ўйлаб севинмоқда” дейилган.\n“Намозга келганларни ифторга чақир" дедингиз\nДин уламолари айтадиларки: “Умрингиздан ўтган ҳар бир сония жуда қийматли бўлиб, ортга қайтиб келмайди. Мусулмоннинг иймондан кейин энг қиммат мулки вақтидир. Шунинг учун энг қиммат вақтимизни энг қиммат иш билан ўтказиш керак. Улардан бири эса намоздир. Намоз диннинг устунидир. Шунинг учун қўл остимиздагилар билан сўзимиз ўтадиган инсонларни албатта намозга чорлашимиз лозим.”\nРўза тутганларга Пайғамбаримиздан хушхабар\nБу муборак ойни охиратни қозониш учун имкон деб билиб, қўлдан келганча ибодат қилиш керак. Аллоҳу таоло рози бўлган ишлар билан шуғулланиш лозим. Дин улуғлари айтганларки: “Жума куни билан кечасида ҳамда рамазони шарифнинг ўттиз кун ва кечаларида ҳеч кимга азоб берилмайди. Рамазони шариф кир кийимнинг ювиш машинасига кириб, тоза бўлиб чиқишига ўхшайди. Биринчи куни покланиш бошланади, ўттизинчи куни одам топ-тоза бўлиб нариги томондан чиқади...”\nМусулмоннинг 24 соати\nСолиҳ мусулмон Аллоҳу таолонинг борлигига, бирлигига ва Пайғамбаримизнинг таблиғ этганларига эътирозсиз иймон келтирган ва чин дилдан қабул қилган кишидир. Ислом динида иймон келтириш керак бўлган шартлар “муъманун биҳ” номи билан ифодаланади. Буларни ақоидда мужтаҳид бўлган имомлар ўз асарларида изоҳлаб, шакллантирган. Бу асарларнинг энг машҳурлари “Фиқҳ-и акбар”, “Ақоид-и Насафий” ва “Амолий”дир. Аҳли суннат эътиқодидаги мусулмонларининг иймон асослари мана шу уч қийматли манба доирасида шаклланган. Саҳобаи киромнинг ҳазрати Пайғамбардан олиб, нақл қилган иймон ва ислом таълимоти, бутун дунёда ақоид, фиқҳ ҳамда ахлоқ асослари орқали аҳли суннат томонидан тамсил этилмоқда.\nМусулмон, Пайғамбаримиз таъкидлаган тўғри эътиқод бўлмиш аҳли суннат ишонишида ҳар бир кунини қуйидагича бошлайди:\nТабассум қўрида эримайдиган маъдан йўқ\nҲозир ҳаттоки ёш болалар ҳам стрессли ва асабий. Эридан шикоят қилган аёлларни, аёлидан шикоят қилган эркакларни кўпчилигимиз учратганмиз.\nОта-боболаримизнинг “Қарс икки қўлдан чиқади” деган гапи бор. Бири жим бўлиб, узр сўраса, тортишув чўзилмайди, жанжал каттаймайди. Ҳар икки тараф ҳам “Мен ҳақлиман” деган сайин жанжал тинмайди, тортишув ҳам чўзилаверади. Бундай ҳолатларда одатда айб эркакларда бўлади. Аёлини бошқара олмаган эркак ожиз демакдир.\nҒарбдаги ғайриинсоний турмуш сабаблари\nБугун ғарб мамлакатларида зино, фаҳш жуда кенг ёйилган. Бунинг энг муҳим сабаби эса аёл ва эркакларнинг бир-бирлари билан назоратсиз, меъёрсиз шаклда кўришишларидир. Шунинг дастидан ғарбда зино қилмай умр кечирган бир эркак ёки аёл жуда ҳам кам учрайди.\nЭркак-аёлнинг ҳеч қандай андишасиз бирга ўтириши, гаплашиши ва кўришиши орқали “мана аёлларга ҳурмат кўрсатяпмиз, уларнинг ҳақ-ҳуқуқларига риоя қиляпмиз” десалар ҳам, уларни бу хатарга ўзлари дучор қилиб, аслида аёлларни эркаклар қўлида хор қилишмоқда ва савдо матоҳидек фойдаланишмоқда.\nДинимизда саломлашишнинг аҳамияти ва ҳукми\nДинимизда саломлашишнинг аҳамияти катта. Салом – хавфсизлик, ҳузур, саломатлик, соғлиқ, тинчлик, роҳатлик, яхши натижа, қутулиш каби маъноларни билдиради. Салом бериш бир кишига қилинадиган энг чиройли дуодир. Салом “Мен мусулмонман, мендан сенга зарар келмайди, саломатдасан” ва “саломат бўл, сўнгги нафасингни мусулмон сифатида бер” маъноларига келади.\nСалом бериш суннат, алик олиш фарздир. Мусулмонларнинг ёнига келганда, кетаётганда, учрашганда, ажралишганда мутлақо салом бериш керак.


«Ливерпуль» футболчиси Садио Мане клубини ўзгартиришга яқин турибди.\nАнглиялик журналист Дэйв Окопнинг маълумот беришича, 30 ёшли футболчининг «Бавария»га трансфери масаласидаги барча нарса ҳал бўлган. Ушбу ҳафта якунигача сенегаллик футболчи Мюнхен клуби билан шартнома имзолаши кутилмоқда.\nАввалроқ, мерсисайдликлар Мане трансферидан 45 млн евро ишлаб олиши ҳақида хабарлар тарқалганди. Бундан ташқари, «қизиллар» «Бенфика»дан Дарвин Нуньес трансферини ҳам расман амалга оширишга улгурди.\nМаълумот учун, Садио якунига етган мавсум Англия Премьер-лигасида 34та учрашувда майдонга тушиб, 16та гол уришга муваффақ бўлди.


Туммикол | medu.uz - Дорилар ҳақида маълумотлар ўзбек тилида\nHome Йўриқномалар Туммикол\nПрепаратнинг савдо номи: ТУММИКОЛ\nДори шакли: ичга қабул қилиш учун эритма\nҲар бир 10 мл препарат қуйидагиларни сақлайди:\nПолиз укропи (Peucedanium graveolens Benth) 74,8 мг\nҚалампир ялпиз (Mentha piperita L.) 74,8 мг\nДамашқ атиргули (Rosa damascena Mill) 74,8 мг\nОддий арпабодиён (Foeniculum vulgare Mill) 74,8 мг\nСорбин кислотаси 5,0 мг\nНатрий бензоати 5,0 мг\nСахароза 1,5 г\nТаърифи: бироз товланувчи суюқлик, ўзига хос хидли ва ширин таъмли\nФармакотерапевтик гуруҳи: табиий ел ҳайдовчи восита\nТабиий ўсимлик препарати, болаларда овқат ҳазм қилишни бузилишларида қўлланади. Таъсири асосан ичак спазмини бўшаштирадиган ўтлар мажмуаси билан боғлиқдир. Препарат таркибидаги ўтлар Аювердик рецептларга мувофиқ равишда оптимал нисбатда танланган.\nПрепаратлар таркибидаги фаол компонентларининг ҳар бирининг фармакологик таъсири қуйидагича:\nПолиз укропи: спазмолитик, ел ҳайдовчи, овқат ҳазм қилишни бошқарувчи, дезинфекция қилувчи, сут ажралишини кучайтирувчи ва седатив хусусиятларга эга.\nҚалампири ялпиз: спазмолитик, ел ҳайдовчи, ўт ҳайдовчи, диареяга қарши, ароматик, тинчлантирувчи, қусишга қарши, маҳаллий антисептик, оғриқсизлантирувчи ва қичишишга қарши таъсир кўрсатади. Бундан ташқари, енгил антиангинал воситадир, чунки рефлектор тарзда коронар томирларни кенгайишини чақиради.\nДамашқ атиргули: сурги, буриштирувчи, юракка ва тонусга оширувчи таъсир кўрсатади.\nОддий арпабодиён: ел ҳайдовчи, оғриқ қолдирувчи, яллиғланишга қарши, антиспастик, сийдик ҳайдовчи, хайз кўришни рағбатлантирувчи, йўталга қарши, сут ажралиши кучайтирувчи, рағбатлантирувчи таъсир кўрсатади.\nОвқат ҳазм қилиш тизимининг ишини бошқаради. Болалардаги меъда-ичак йўлларини бузилишларини даволаш учун қўлланади. Қориндаги спазмлар, қорин санчиқлари, метеоризм, диарея, қусиш, тишлар ёриб чиқишидаги оғриқларни енгиллаштириш учун самаралидир.\n2 ҳафталикдан 4 ҳафталиккача: 1/2 чой қошиқ (2,5 мл) эритма ҳар тўрт соатда;\n1 ойликдан 6 ойликкача: 1 чой қошиқ (5 мл) эритма ҳар тўрт соатда;\n6 ойликдан ва ундан катталарга: 2 чой қошиқ (10 мл) эритма ҳар тўрт соатда буюрилади.\nКатталарга 20 мл дан ҳар тўрт соатда ёки шифокор тавсияси бўйича буюрилади.\nҚўллашдан олдин чайқатинг.\nЙўриқномага мувофиқ препарат қўлланганда ножўя таъсирлари ҳақида маълумотлар бўлмаган. Препаратга юқори сезувчанликда аллергик реакциялар бўлиши мумкин.\nПрепарат компонентларига ёки ёрдамчи моддаларнинг ҳар қандайига юқори сезувчанлик.\nНожўя таъсирлар пайдо бўлганида препаратни қабул қилишни тўхтатиш ва шифокорга мурожаат қилиш керак.\n120 мл, 240 мл дан ичга қабул қилиш учун эритма, қаҳрабо рангли флаконларда, картон қутига жойланган.\nҚуруқ, салқин, ёруғликдан ҳимояланган жойда, 30оС дан юқори бўлмаган ҳароратда сақлансин.\nИшлаб чиқариш кунидан бошлаб 2 йил.


Жаҳон айвонида 29 June 2018 18:40 237\n“Google” мутахассислари тўқималар намуналарида саратон белгиларини аниқлашга ёрдам берувчи тўлдирилган реаллик экранига эга интерактив микроскопни ихтиро қилишди. Бу ҳақда "Soglom.uz" хабар қилди.\nҚурилма реал вақт режимида камерадан олинган тасвирни сканерлайди ва хавфли ўсимталар бўлган ҳудудларни қайд этади. Ишлаб чиқарувчилар янги қурилмани ҳар йили бўлиб ўтадиган AACR конференциясида намойиш қилишди. “Google Brain” техник раҳбари Мартин Стумпе бундай микроскоп яратишда машина таълимини қўллаш ҳақида сўзлади.\nИшлаб чиқарувчилар қурилманинг окуляри ва объективи ўртасига икки модулни жойлаштиришга қарор қилишди. Биринчи модуль ёруғлик нурларининг бир қисмини ярим шаффоф шиша орқали ўтказади. Уларнинг бир қисми эса фотоматрицада акс этади. Иккинчи модуль суратни лойиҳалаштиради ва уни намуна тасвирига қўяди. Шундан сўнг алгоритм ушбу тўқима тасвирини қайта ишлайди. Дастурда нуқсонларнинг бир неча турини таҳлил қилиш мумкин. Бироқ, “Google” мутахассислари кўкрак бези саратони ва простата саратони метастаз (саратон хужайраларининг бошқа аъзоларга тарқаб кетиши)ларига диққатни қаратишди.


«Элтуз»нинг қадрли ўқувчилари!\nАммо сўнгги вақтларда президент ва бош вазир бу жараёнга чек қўйишни ваъда қилмоқда. Келинг, амалда шундай бўладими, текшириб кўрайлик!» дейилади «Элтуз»нинг мурожаатда.\nВидеомурожаатга «Элтуз»нинг Youtube, Teлеграм, Фейсбук, Одноклассники, Твиттер тармоқларидаги каналлари орқали жавоб йўллаш, муносабат билдириш мумкин.


Ўзбекистонда мигрантлар манфаатлари қонунийлаштирилмоқда\nОлий Мажлис Қонунчилик палатасининг 2019 йил 22 октябрдаги мажлисида янги таҳрирдаги “Аҳолини иш билан таъминлаш тўғрисида”ги қонун лойиҳаси муҳокамаси қизғин кечди.\nҚонунчилик палатаси хабарига кўра, қонун лойиҳаси парламент қуйи палатасига келиб тушганидан бери масъул қўмитага уни жойларда халқ, жамоатчилик, мутахассислар, экспертлар ўртасида кенг муҳокамадан ўтказиш вазифаси топширилди. Лойиҳа сиёсий партиялар фракцияларида ҳар томонлама муҳокама қилинди.\nМажлисда таъкидланганидек, президентнинг 2019 йил 17 январдаги фармонига асосан ишлаб чиқилган ушбу лойиҳанинг яратилишига бир нечта объектив сабаблар туртки бўлган. 1998 йилда қабул қилинган амалдаги қонун меҳнат бозорининг ҳозирги ҳолати ва воқеликни акс эттирмаслиги айтилади. Меҳнат ва бандлик соҳасидаги мавжуд муаммоларни, долзарб масалаларни ҳал қилишга қаратилган амалдаги нормалар қарийб яроқсиз ҳолга келган. Қолаверса, меҳнат бозорини тартибга солишнинг янги воситалари, хусусан, тадбиркорликни рағбатлантириш, ўзини ўзи банд қилиш, шахсий томорқа участкаларини ривожлантириш ва ишсизларни касб-ҳунарга қайта ўқитиш, иш стажини ҳисобга олишда янги ахборот тизимларидан фойдаланиш кабилар борасида қонунчилик реал ҳаётдан ортда қолаётган эди.